title: Απόφαση (EE) 2015/1289 του Συμβουλίου, της 13ης Ιουλίου 2015, για την επιβολή προστίμου στην Ισπανία για την παραποίηση των στοιχείων του ελλείμματος στην Αυτόνομη Κοινότητα της Βαλένθια

text:
               28.7.2015

               EL

               Επίσημη Εφημερίδα της Ευρωπαϊκής Ένωσης

               L 198/19

         ΑΠΌΦΑΣΗ (EE) 2015/1289 ΤΟΥ ΣΥΜΒΟΥΛΊΟΥ
   της 13ης Ιουλίου 2015
   για την επιβολή προστίμου στην Ισπανία για την παραποίηση των στοιχείων του ελλείμματος στην Αυτόνομη Κοινότητα της Βαλένθια
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1173/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, για την αποτελεσματική επιβολή της δημοσιονομικής εποπτείας στη ζώνη του ευρώ (1) και ιδίως το άρθρο 8 παράγραφος 1,
   Έχοντας υπόψη την κατ' εξουσιοδότηση απόφαση 2012/678/ΕΕ της Επιτροπής, της 29ης Ιουνίου 2012, σχετικά με τις έρευνες και τα πρόστιμα για την παραποίηση στατιστικών στοιχείων, που αναφέρονται στον κανονισμό (ΕΕ) αριθ. 1173/2011 (2),
   Έχοντας υπόψη την έκθεση της Επιτροπής για την έρευνα που διεξήγαγε σχετικά με την παραποίηση στατιστικών στοιχείων στην Ισπανία, όπως αναφέρεται στον κανονισμό (ΕΕ) αριθ. 1173/2011, η οποία εκδόθηκε στις 7 Μαΐου 2015,
   Έχοντας υπόψη τη σύσταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Σύμφωνα με το άρθρο 126 παράγραφος 1 της Συνθήκης για τη λειτουργία της Ευρωπαϊκής Ένωσης (ΣΛΕΕ), τα κράτη μέλη πρέπει να αποφεύγουν τα υπερβολικά δημοσιονομικά ελλείμματα. Τα στοιχεία για το δημοσιονομικό έλλειμμα και το δημόσιο χρέος τα οποία λαμβάνονται υπόψη για την εφαρμογή των άρθρων 121 και 126 ΣΛΕΕ ή για την εφαρμογή του πρωτοκόλλου αριθ. 12 σχετικά με τη διαδικασία του υπερβολικού ελλείμματος που προσαρτάται στις Συνθήκες είναι στοιχεία ουσιαστικής σημασίας για τον συντονισμό της οικονομικής πολιτικής στην Ένωση.

               (2)

               Για να ενισχυθεί η επιβολή της δημοσιονομικής εποπτείας στη ζώνη του ευρώ και να αποτραπεί η ανακριβής δήλωση των στοιχείων του δημοσιονομικού ελλείμματος και του δημόσιου χρέους από πρόθεση ή από βαριά αμέλεια, το Συμβούλιο, ενεργώντας βάσει σύστασης της Επιτροπής, μπορεί να αποφασίσει να επιβάλει πρόστιμο στο υπεύθυνο κράτος μέλος.

               (3)

               Στις 11 Ιουλίου 2014 η Επιτροπή κίνησε έρευνα σχετικά με την παραποίηση στατιστικών στοιχείων στην Ισπανία, όπως αναφέρεται στον κανονισμό (ΕΕ) αριθ. 1173/2011. Τα προκαταρκτικά πορίσματα της έρευνας διαβιβάστηκαν στις 19 Φεβρουαρίου 2015 στην Ισπανία, η οποία κλήθηκε να υποβάλει τις παρατηρήσεις της, όπως απαιτείται από την κατ' εξουσιοδότηση απόφαση 2012/678/ΕΕ. Η Ισπανία υπέβαλε έγκαιρα τις γραπτές παρατηρήσεις της για τα προκαταρκτικά πορίσματα.

               (4)

               Στις 7 Μαΐου 2015 η Επιτροπή εξέδωσε έκθεση για την έρευνα που διεξήγαγε σχετικά με την παραποίηση στατιστικών στοιχείων στην Ισπανία, όπως αναφέρεται στον κανονισμό (ΕΕ) αριθ. 1173/2011, λαμβάνοντας υπόψη της τις παρατηρήσεις της Ισπανίας.

               (5)

               Στην έκθεσή της, η Επιτροπή έχει καταλήξει στο συμπέρασμα ότι μια οντότητα του τομέα της γενικής κυβέρνησης της Ισπανίας, η Περιφερειακή Υπηρεσία Οικονομικού Ελέγχου της Αυτόνομης Κοινότητας της Βαλένθια, επέδειξε βαριά αμέλεια όσον αφορά τη μη καταχώριση δαπανών για την υγεία και τη μη τήρηση της αρχής του δεδουλευμένου στους εθνικούς λογαριασμούς, με αποτέλεσμα την ανακριβή δήλωση στοιχείων για το δημοσιονομικό έλλειμμα της Ισπανίας στην Επιτροπή (Eurostat) τον Μάρτιο του 2012. Με βάση τα πορίσματα της Επιτροπής, δικαιολογείται να συναχθεί το συμπέρασμα ότι, όταν η Ισπανία υπέβαλε στη Eurostat τα ανακριβή στοιχεία τον Μάρτιο του 2012, έγινε παραποίηση στοιχείων για το έλλειμμα από βαριά αμέλεια. Τα στοιχεία αυτά δικαιολογούν την επιβολή προστίμου.

               (6)

               Το ύψος του προστίμου δεν θα πρέπει να υπερβαίνει το 0,2 % του ακαθάριστου εγχώριου προϊόντος της Ισπανίας το 2014.

               (7)

               Το ποσό αναφοράς του προστίμου που πρόκειται να επιβληθεί θα πρέπει να ισούται με το 5 % της ευρύτερης επίπτωσης της ανακριβούς δήλωσης των στοιχείων για το έλλειμμα της γενικής κυβέρνησης της Ισπανίας για τα σχετικά έτη που αφορά η κοινοποίηση στο πλαίσιο της διαδικασίας υπερβολικού ελλείμματος (ΔΥΕ). Η αναθεώρηση για τις δαπάνες που δηλώθηκαν από την Ισπανία με την κοινοποίηση ΔΥΕ του Απριλίου του 2012 ανήλθε σε 1,893 δισεκατ. EUR. Ως εκ τούτου, το ποσό αναφοράς θα πρέπει να οριστεί στα 94,65 εκατ. EUR.

               (8)

               Λαμβανομένων υπόψη των κριτηρίων που καθορίζονται στο άρθρο 14 παράγραφος 3 στοιχείο α) της κατ' εξουσιοδότηση απόφασης 2012/678/ΕΕ, η Επιτροπή στην έκθεσή της έχει καταλήξει στο συμπέρασμα ότι η ανακριβής δήλωση στοιχείων δεν είχε σημαντικό αντίκτυπο στη λειτουργία της ενισχυμένης οικονομικής διακυβέρνησης της Ένωσης, λόγω του περιορισμένου αντικτύπου της στο έλλειμμα της Ισπανίας συνολικά. Επιπλέον, καταλήγει στο συμπέρασμα ότι, λίγο μετά τη δημοσίευση των ανακριβών στοιχείων για το έλλειμμα της Ισπανίας, τον Απρίλιο του 2012, υποβλήθηκαν τα ορθά στοιχεία, πράγμα που κατέστησε δυνατή ήδη από το 2012 την αναθεώρηση των στοιχείων του ελλείμματος για την Ισπανία. Τα στοιχεία αυτά δικαιολογούν μείωση του ποσού του προστίμου.

               (9)

               Λαμβανομένων υπόψη των κριτηρίων που καθορίζονται στο άρθρο 14 παράγραφος 3 στοιχείο β) της κατ' εξουσιοδότηση απόφασης 2012/678/ΕΕ, η Επιτροπή στην έκθεσή της έχει καταλήξει στο συμπέρασμα ότι η ανακριβής δήλωση οφειλόταν σε βαριά αμέλεια. Στο πλαίσιο αυτό, δεν θα πρέπει να γίνει καμία διαφοροποίηση του ποσού του προστίμου.

               (10)

               Λαμβανομένων υπόψη των κριτηρίων που καθορίζονται στο άρθρο 14 παράγραφος 3 στοιχείο γ) της κατ' εξουσιοδότηση απόφασης 2012/678/ΕΕ, η Επιτροπή στην έκθεσή της έχει καταλήξει στο συμπέρασμα ότι η ανακριβής δήλωση στοιχείων έγινε, κατ' ουσίαν, από έναν φορέα του τομέα της γενικής κυβέρνησης της Ισπανίας. Τα στοιχεία αυτά δικαιολογούν μείωση του ποσού του προστίμου.

               (11)

               Λαμβανομένων υπόψη των κριτηρίων που καθορίζονται στο άρθρο 14 παράγραφος 3 στοιχείο δ) της κατ' εξουσιοδότηση απόφασης 2012/678/ΕΕ, η Επιτροπή στην έκθεσή της έχει καταλήξει στο συμπέρασμα ότι οι σχετικές ενέργειες του κράτους μέλους στις οποίες μπορεί να βασιστεί η επιβολή προστίμου είναι αυτές που έγιναν το χρονικό διάστημα από τη 13η Δεκεμβρίου 2011, όταν άρχισε να ισχύει ο κανονισμός (ΕΕ) αριθ. 1173/2011, έως την έναρξη της έρευνας, δηλαδή την 11η Ιουλίου 2014. Έχει καταλήξει επίσης στο συμπέρασμα ότι τα δηλωθέντα ανακριβή στοιχεία του ελλείμματος διορθώθηκαν στο πλαίσιο της αναθεώρησης στην κοινοποίηση ΔΥΕ του Οκτωβρίου του 2012. Με γνώμονα τη διάρκεια της περιόδου ανακριβούς δήλωσης δεν θα πρέπει να γίνει καμία διαφοροποίηση του ποσού του προστίμου.

               (12)

               Λαμβανομένων υπόψη των κριτηρίων που καθορίζονται στο άρθρο 14 παράγραφος 3 στοιχείο ε) της κατ' εξουσιοδότηση απόφασης 2012/678/ΕΕ, η Επιτροπή στην έκθεσή της έχει καταλήξει στο συμπέρασμα ότι οι ισπανικές στατιστικές αρχές και όλοι οι σχετικοί φορείς επέδειξαν υψηλό βαθμό συνεργασίας κατά τη διάρκεια της έρευνας. Τα στοιχεία αυτά δικαιολογούν μείωση του ποσού του προστίμου.

               (13)

               Βάσει αυτών των περιστάσεων, το πρόστιμο που πρέπει να επιβληθεί στην Ισπανία θα πρέπει να οριστεί στα 18,93 εκατ. EUR,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Επιβάλλεται στην Ισπανία πρόστιμο 18,93 εκατ. EUR για την ανακριβή δήλωση, από βαριά αμέλεια, των στοιχείων του δημοσιονομικού ελλείμματος, όπως εξηγείται στην έκθεση της Ευρωπαϊκής Επιτροπής με θέμα την έρευνα σχετικά με την παραποίηση στατιστικών στοιχείων στην Ισπανία, όπως αναφέρεται στον κανονισμό (ΕΕ) αριθ. 1173/2011.
   Άρθρο 2
   Η παρούσα απόφαση απευθύνεται στο Βασίλειο της Ισπανίας.

      Βρυξέλλες, 13 Ιουλίου 2015.

            Για το Συμβούλιο

            Ο Πρόεδρος

         F. ETGEN

      (1)  ΕΕ L 306 της 23.11.2011, σ. 1.

      (2)  ΕΕ L 306 της 6.11.2012, σ. 21.


title: Απόφαση (ΕΕ, Ευρατόμ) 2017/620 των αντιπροσώπων των κυβερνήσεων των κρατών μελών, της 29ης Μαρτίου 2017, για τον διορισμό ενός δικαστή στο Γενικό Δικαστήριο

text:
               1.4.2017

               EL

               Επίσημη Εφημερίδα της Ευρωπαϊκής Ένωσης

               L 89/9

         ΑΠΌΦΑΣΗ (ΕΕ, Ευρατόμ) 2017/620 ΤΩΝ ΑΝΤΙΠΡΟΣΏΠΩΝ ΤΩΝ ΚΥΒΕΡΝΉΣΕΩΝ ΤΩΝ ΚΡΑΤΏΝ ΜΕΛΏΝ
   της 29ης Μαρτίου 2017
   για τον διορισμό ενός δικαστή στο Γενικό Δικαστήριο
   ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 19,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 254 και 255,
   Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 106α παράγραφος 1,
   Εκτιμώντας τα ακόλουθα:

               (1)

               Το άρθρο 48 του πρωτοκόλλου αριθ. 3 περί του Οργανισμού του Δικαστηρίου της Ευρωπαϊκής Ένωσης, όπως τροποποιήθηκε από τον κανονισμό (ΕΕ, Ευρατόμ) αριθ. 2015/2422 του Ευρωπαϊκού Κοινοβουλίου και του Συμβουλίου (1), προβλέπει ότι το Γενικό Δικαστήριο απαρτίζεται από 47 δικαστές από την 1η Σεπτεμβρίου 2016. Το άρθρο 2 στοιχείο β) του εν λόγω κανονισμού καθορίζει τη διάρκεια της θητείας των επτά επιπλέον δικαστών έτσι ώστε η λήξη της θητείας τους να αντιστοιχεί στις μερικές ανανεώσεις του Γενικού Δικαστηρίου της 1ης Σεπτεμβρίου 2019 και της 1ης Σεπτεμβρίου 2022.

               (2)

               Στο πλαίσιο αυτό προτάθηκε η υποψηφιότητα του κ. Colm MAC EOCHAIDH για την επιπλέον θέση δικαστή στο Γενικό Δικαστήριο.

               (3)

               Η επιτροπή που έχει συσταθεί δυνάμει του άρθρου 255 της Συνθήκης για τη λειτουργία της Ευρωπαϊκής Ένωσης γνωμοδότησε σχετικά με την επάρκεια του κ. Colm MAC EOCHAIDH για την άσκηση καθηκόντων δικαστή του Γενικού Δικαστηρίου.

               (4)

               Ενδείκνυται να διοριστεί δικαστής του Γενικού Δικαστηρίου ο κ. Colm MAC EOCHAIDH για την περίοδο από την ημερομηνία έναρξης ισχύος της παρούσας απόφασης έως τις 31 Αυγούστου 2019,

         ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ο κ. Colm MAC EOCHAIDH διορίζεται δικαστής του Γενικού Δικαστηρίου για την περίοδο από την ημερομηνία έναρξης ισχύος της παρούσας απόφασης έως τις 31 Αυγούστου 2019.
   Άρθρο 2
   Η παρούσα απόφαση τίθεται σε ισχύ την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 29 Μαρτίου 2017.

            Η Πρόεδρος

         M. BONNICI

      (1)  Κανονισμός (ΕΕ, Ευρατόμ) 2015/2422 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2015, για την τροποποίηση του πρωτοκόλλου αριθ. 3 περί του Οργανισμού του Δικαστηρίου της Ευρωπαϊκής Ένωσης (ΕΕ L 341 της 24.12.2015, σ. 14).


title: Απόφαση (ΕΕ) 2016/946 του Συμβουλίου, της 9ης Ιουνίου 2016, για τη θέσπιση προσωρινών μέτρων στον τομέα της διεθνούς προστασίας υπέρ της Σουηδίας σύμφωνα με το άρθρο 9 της απόφασης (ΕΕ) 2015/1523 και το άρθρο 9 της απόφασης (ΕΕ) 2015/1601, για τη θέσπιση προσωρινών μέτρων στον τομέα της διεθνούς προστασίας υπέρ της Ιταλίας και της Ελλάδας

text:
               15.6.2016

               EL

               Επίσημη Εφημερίδα της Ευρωπαϊκής Ένωσης

               L 157/23

         ΑΠΌΦΑΣΗ (ΕΕ) 2016/946 ΤΟΥ ΣΥΜΒΟΥΛΊΟΥ
   της 9ης Ιουνίου 2016
   για τη θέσπιση προσωρινών μέτρων στον τομέα της διεθνούς προστασίας υπέρ της Σουηδίας σύμφωνα με το άρθρο 9 της απόφασης (ΕΕ) 2015/1523 και το άρθρο 9 της απόφασης (ΕΕ) 2015/1601, για τη θέσπιση προσωρινών μέτρων στον τομέα της διεθνούς προστασίας υπέρ της Ιταλίας και της Ελλάδας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 78 παράγραφος 3,
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη τη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Σύμφωνα με το άρθρο 78 παράγραφος 3 της Συνθήκης για τη λειτουργία της Ευρωπαϊκής Ένωσης (ΣΛΕΕ), εφόσον ένα ή περισσότερα κράτη μέλη αντιμετωπίζουν επείγουσα κατάσταση, λόγω αιφνίδιας εισροής υπηκόων τρίτων χωρών, το Συμβούλιο μπορεί να εκδίδει, μετά από πρόταση της Επιτροπής, προσωρινά μέτρα υπέρ του εν λόγω κράτους μέλους ή των εν λόγω κρατών μελών, μετά από διαβούλευση με το Ευρωπαϊκό Κοινοβούλιο.

               (2)

               Σύμφωνα με το άρθρο 80 της ΣΛΕΕ, οι πολιτικές της Ένωσης στον τομέα των συνοριακών ελέγχων, του ασύλου και της μετανάστευσης και η εφαρμογή τους πρέπει να διέπονται από τις αρχές της αλληλεγγύης και της δίκαιης κατανομής ευθυνών μεταξύ των κρατών μελών, ενώ οι πράξεις της Ένωσης που θεσπίζονται στον τομέα αυτό πρέπει να περιέχουν κατάλληλα μέτρα για την εφαρμογή της εν λόγω αρχής.

               (3)

               Βάσει του άρθρου 78 παράγραφος 3 της ΣΛΕΕ, το Συμβούλιο εξέδωσε δύο αποφάσεις για τη θέσπιση προσωρινών μέτρων στον τομέα της διεθνούς προστασίας υπέρ της Ιταλίας και της Ελλάδας. Σύμφωνα με την απόφαση (ΕΕ) 2015/1523 του Συμβουλίου (2), 40 000 αιτούντες διεθνή προστασία πρέπει να μετεγκατασταθούν από την Ιταλία και από την Ελλάδα στα άλλα κράτη μέλη. Σύμφωνα με την απόφαση (ΕΕ) 2015/1601 του Συμβουλίου (3), 120 000 αιτούντες διεθνή προστασία πρέπει να μετεγκατασταθούν από την Ιταλία και από την Ελλάδα στα άλλα κράτη μέλη.

               (4)

               Σύμφωνα με το άρθρο 9 της απόφασης (ΕΕ) 2015/1523 και με το άρθρο 9 της απόφασης (ΕΕ) 2015/1601, σε περίπτωση κατάστασης επείγουσας ανάγκης η οποία προκαλείται λόγω της αιφνίδιας εισροής υπηκόων τρίτων χωρών σε ένα κράτος μέλος, το Συμβούλιο, μετά από πρόταση της Επιτροπής και μετά από διαβούλευση με το Ευρωπαϊκό Κοινοβούλιο, μπορεί να θεσπίσει προσωρινά μέτρα υπέρ του ενδιαφερόμενου κράτους μέλους, σύμφωνα με το άρθρο 78 παράγραφος 3 της ΣΛΕΕ. Τα μέτρα αυτά μπορεί να περιλαμβάνουν, κατά περίπτωση, την αναστολή της συμμετοχής του εν λόγω κράτους μέλους στη μετεγκατάσταση, όπως προβλέπεται στην παρούσα απόφαση, καθώς και πιθανά αντισταθμιστικά μέτρα για την Ιταλία και την Ελλάδα.

               (5)

               Η Σουηδία αντιμετωπίζει κατάσταση επείγουσας ανάγκης λόγω αιφνίδιας εισροής υπηκόων τρίτων χωρών στο έδαφός της εξαιτίας της έντονης μετατόπισης των μεταναστευτικών ροών. Στις 8 Δεκεμβρίου 2015, η Σουηδία ζήτησε επισήμως την αναστολή των υποχρεώσεων που υπέχει βάσει των αποφάσεων (ΕΕ) 2015/1523 και (ΕΕ) 2015/1601.

               (6)

               Η αξιοσημείωτη αύξηση της παράτυπης διέλευσης των συνόρων στην Ένωση, καθώς και των δευτερογενών μετακινήσεων σε ολόκληρη την Ένωση έχει οδηγήσει σε απότομη αύξηση του αριθμού των αιτούντων διεθνή προστασία στη Σουηδία, ιδίως από άτομα που εισήλθαν στην Ένωση μέσω της Ιταλίας και της Ελλάδας.

               (7)

               Τα στοιχεία της Eurostat επιβεβαιώνουν την απότομη αύξηση στη Σουηδία του αριθμού των αιτούντων διεθνή προστασία. Ο αριθμός των αιτούντων διεθνή προστασία αυξήθηκε κατά 60 % και πλέον φθάνοντας από 68 245 αιτούντες για την περίοδο από 1ης Ιανουαρίου έως 31 Οκτωβρίου 2014 σε 112 040 αιτούντες για την περίοδο από 1ης Ιανουαρίου έως 31 Οκτωβρίου 2015.

               (8)

               Ο μηνιαίος αριθμός αιτούντων διεθνή προστασία έφθασε πρόσφατα σε ακόμη υψηλότερα επίπεδα: διπλασιάστηκε από τον Αύγουστο (11 735) έως τον Σεπτέμβριο (24 261) και έφθασε τις 39 055 τον Οκτώβριο του 2015 (αύξηση 61 % από τον Σεπτέμβριο).

               (9)

               Η Σουηδία εμφάνισε μακράν τον υψηλότερο κατά κεφαλήν αριθμό αιτούντων διεθνή προστασία στην Ένωση το 2015 με 11 503 αιτούντες άσυλο ανά εκατομμύριο κατοίκων.

               (10)

               Η Σουηδία βρίσκεται επίσης σε δυσχερή κατάσταση λόγω της σημαντικής πρόσφατης αύξησης του αριθμού των ασυνόδευτων ανηλίκων, αφού ένας στους τέσσερις αιτούντες διεκδικεί καθεστώς ασυνόδευτου ανηλίκου.

               (11)

               Η παρούσα κατάσταση ασκεί πολύ σημαντική πίεση στο σουηδικό σύστημα ασύλου και μετανάστευσης, με σοβαρές πρακτικές συνέπειες επιτόπου όσον αφορά τις συνθήκες υποδοχής και την ικανότητα του συστήματος ασύλου και μετανάστευσης στον τομέα διεκπεραίωσης των αιτήσεων. Προκειμένου να αμβλυνθεί η σημαντική πίεση την οποία αντιμετωπίζει η Σουηδία, οι υποχρεώσεις που υπέχει η Σουηδία ως κράτος μέλος μετεγκατάστασης βάσει των αποφάσεων (ΕΕ) 2015/1523 και (ΕΕ) 2015/1601 θα πρέπει να ανασταλούν για ένα έτος.

               (12)

               Η αναστολή των υποχρεώσεων της Σουηδίας θα πρέπει να συμπληρωθεί, κατά περίπτωση, με λειτουργικά μέτρα υποστήριξης, τον συντονισμό των οποίων αναλαμβάνει η Ευρωπαϊκή Υπηρεσία Υποστήριξης για το Άσυλο (EASO) και άλλες συναφείς υπηρεσίες.

               (13)

               Η Σουηδία θα πρέπει να παρουσιάσει στο Συμβούλιο και στην Επιτροπή χάρτη πορείας στον οποίο προσδιορίζονται τα μέτρα που προτίθεται να λάβει προκειμένου να διασφαλίσει την αποτελεσματικότητα των οικείων συστημάτων παροχής ασύλου και μετανάστευσης και να αναλάβει εκ νέου τις υποχρεώσεις της δυνάμει των αποφάσεων (ΕΕ) 2015/1523 και (ΕΕ) 2015/1601, μόλις πάψει να ισχύει η αναστολή των υποχρεώσεών της.

               (14)

               Δεδομένου ότι οι στόχοι της παρούσας απόφασης δεν μπορούν να επιτευχθούν επαρκώς από τα κράτη μέλη αλλά μπορούν μάλλον, λόγω της κλίμακας και των αποτελεσμάτων της δράσης, να επιτευχθούν καλύτερα σε επίπεδο Ένωσης, η Ένωση μπορεί να λάβει μέτρα, σύμφωνα με την αρχή της επικουρικότητας που διατυπώνεται στο άρθρο 5 της Συνθήκης για την Ευρωπαϊκή Ένωση (ΣΕΕ). Σύμφωνα με την αρχή της αναλογικότητας που ορίζεται στη Συνθήκη, η παρούσα απόφαση δεν υπερβαίνει τα αναγκαία για την επίτευξη των ανωτέρω στόχων.

               (15)

               Η παρούσα απόφαση σέβεται τα θεμελιώδη δικαιώματα και τηρεί τις αρχές που αναγνωρίζονται από τον Χάρτη των Θεμελιωδών Δικαιωμάτων της Ευρωπαϊκής Ένωσης.

               (16)

               Σύμφωνα με τα άρθρα 1 και 2 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη ΣΕΕ και στη ΣΛΕΕ, και με την επιφύλαξη του άρθρου 4 του εν λόγω πρωτοκόλλου, τα εν λόγω κράτη μέλη δεν συμμετέχουν στην έκδοση της παρούσας απόφασης και δεν δεσμεύονται από αυτήν ούτε υπόκεινται στην εφαρμογή της.

               (17)

               Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη ΣΕΕ και στη ΣΛΕΕ, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.

               (18)

               Λόγω του επείγοντος χαρακτήρα της κατάστασης, η παρούσα απόφαση θα πρέπει να αρχίσει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αντικείμενο
   Η παρούσα απόφαση θεσπίζει προσωρινά μέτρα στον τομέα της διεθνούς προστασίας υπέρ της Σουηδίας, προκειμένου να την υποστηρίξει να αντιμετωπίσει καλύτερα την επείγουσα κατάσταση που έχει προκληθεί λόγω της αιφνίδιας εισροής υπηκόων τρίτων χωρών.
   Άρθρο 2
   Αναστολή υποχρεώσεων δυνάμει των αποφάσεων (ΕΕ) 2015/1523 και (ΕΕ) 2015/1601
   Οι υποχρεώσεις της Σουηδίας ως κράτους μέλους μετεγκατάστασης δυνάμει της απόφασης (ΕΕ) 2015/1523 και της απόφασης (ΕΕ) 2015/1601 αναστέλλονται έως τις 16 Ιουνίου 2017.
   Άρθρο 3
   Επιχειρησιακή υποστήριξη στη Σουηδία
   Προκειμένου να βοηθηθεί η Σουηδία ώστε να αντιμετωπίσει καλύτερα την εξαιρετική πίεση που ασκείται στα οικεία συστήματα ασύλου και μετανάστευσης, χορηγείται, ειδική λειτουργική υποστήριξη στη Σουηδία, κατά περίπτωση, μέσω συναφών δραστηριοτήτων, τον συντονισμό των οποίων αναλαμβάνει η EASO και άλλες αρμόδιες υπηρεσίες.
   Άρθρο 4
   Συμπληρωματικά μέτρα που πρέπει να λάβει η Σουηδία
   Έως τις 16 Ιουλίου 2016, η Σουηδία παρουσιάζει στο Συμβούλιο και στην Επιτροπή χάρτη πορείας στον οποίο προσδιορίζονται τα μέτρα που θα λάβει για να εξασφαλίσει την αποτελεσματικότητα του οικείου συστήματος ασύλου και μετανάστευσης και να αναλάβει εκ νέου τις υποχρεώσεις που υπέχει βάσει των αποφάσεων (ΕΕ) 2015/1523 και (ΕΕ) 2015/1601, μόλις πάψει να ισχύει η αναστολή που αναφέρεται στο άρθρο 2.
   Άρθρο 5
   Έναρξη ισχύος
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

      Λουξεμβούργο, 9 Ιουνίου 2016.

            Για το Συμβούλιο

            Ο Πρόεδρος

         G.A. VAN DER STEUR

      (1)  Γνώμη της 26ης Μαΐου 2016 (δεν έχει ακόμη δημοσιευθεί στην Επίσημη Εφημερίδα).

      (2)  Απόφαση (ΕΕ) 2015/1523 του Συμβουλίου, της 14ης Σεπτεμβρίου 2015, για τη θέσπιση προσωρινών μέτρων στον τομέα της διεθνούς προστασίας υπέρ της Ιταλίας και της Ελλάδας, (ΕΕ L 239 της 15.9.2015, σ. 146).

      (3)  Απόφαση (ΕΕ) 2015/1601 του Συμβουλίου, της 22ας Σεπτεμβρίου 2015, για τη θέσπιση προσωρινών μέτρων στον τομέα της διεθνούς προστασίας υπέρ της Ιταλίας και της Ελλάδας, (ΕΕ L 248 της 24.9.2015, σ. 80).


title: 2014/494/ΕΕ: Απόφαση του Συμβουλίου, της 16ης Ιουνίου 2014 , για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου

text:
               30.8.2014

               EL

               Επίσημη Εφημερίδα της Ευρωπαϊκής Ένωσης

               L 261/1

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 16ης Ιουνίου 2014
   για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου
   (2014/494/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 37 και το άρθρο 31 παράγραφος 1, σε συνδυασμό με το άρθρο 218 παράγραφος 5 και το άρθρο 218 παράγραφος 8 δεύτερο εδάφιο της Συνθήκης για τη λειτουργία της Ευρωπαϊκής Ένωσης,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 217, σε συνδυασμό με το άρθρο 218 παράγραφος 5 και με το άρθρο 218 παράγραφος 8 δεύτερο εδάφιο, καθώς και το άρθρο 218 παράγραφος 7,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Στις 10 Μαΐου 2010, το Συμβούλιο εξουσιοδότησε την Επιτροπή να αρχίσει διαπραγματεύσεις με τη Γεωργία για τη σύναψη νέας συμφωνίας μεταξύ της Ένωσης και της Γεωργίας προς αντικατάσταση της συμφωνίας εταιρικής σχέσης και συνεργασίας (1).

               (2)

               Λαμβάνοντας υπόψη τους στενούς ιστορικούς δεσμούς μεταξύ των μερών, οι οποίοι προοδευτικά συσφίγγονται, καθώς και την επιθυμία τους να ενισχύσουν και να διευρύνουν τις σχέσεις κατά φιλόδοξο και καινοτόμο τρόπο, οι διαπραγματεύσεις σχετικά με τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου («η συμφωνία») ολοκληρώθηκαν επιτυχώς με τη μονογράφηση της συμφωνίας στις 29 Νοεμβρίου 2013.

               (3)

               Η συμφωνία θα πρέπει να υπογραφεί, εξ ονόματος της Ένωσης, και να εφαρμοστεί εν μέρει, πριν από την έναρξη ισχύος της, σε προσωρινή βάση, σύμφωνα με το άρθρο 431 της συμφωνίας, μέχρι να ολοκληρωθούν οι διαδικασίες σύναψής της.

               (4)

               Η προσωρινή εφαρμογή τμημάτων της συμφωνίας δεν προδικάζει την κατανομή των αρμοδιοτήτων μεταξύ της Ένωσης και των κρατών μελών της σύμφωνα με τις Συνθήκες.

               (5)

               Δυνάμει του άρθρου 218 παράγραφος 7 της Συνθήκης για τη λειτουργία της Ευρωπαϊκής Ένωσης, είναι σκόπιμο το Συμβούλιο να εξουσιοδοτήσει την Επιτροπή να εγκρίνει τροποποιήσεις της συμφωνίας τις οποίες εκδίδει η επιτροπή σύνδεσης υπό τη σύνθεσή της για εμπορικά θέματα, δυνάμει του άρθρου 408 παράγραφος 4 της συμφωνίας, όπως προτείνονται από την υποεπιτροπή για τις γεωγραφικές ενδείξεις δυνάμει του άρθρου 179 της συμφωνίας.

               (6)

               Είναι σκόπιμο να καθοριστούν οι σχετικές διαδικασίες για την προστασία των γεωγραφικών ενδείξεων, στις οποίες παρέχεται προστασία δυνάμει της συμφωνίας.

               (7)

               Η συμφωνία δεν θα πρέπει να ερμηνεύεται ως παρέχουσα δικαιώματα ή επιβάλλουσα υποχρεώσεις που μπορούν να προβληθούν άμεσα ενώπιον των δικαστηρίων και των δικαιοδοτικών οργάνων της Ένωσης ή των κρατών μελών,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Επιτρέπεται η υπογραφή, εξ ονόματος της Ένωσης, της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου με την επιφύλαξη της σύναψης της εν λόγω συμφωνίας.
   2.   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να υπογράψει(-ουν) τη συμφωνία εξ ονόματος της Ένωσης.
   Άρθρο 3
   1.   Εν αναμονή της έναρξης ισχύος της, σύμφωνα με το άρθρο 431 της συμφωνίας και με την επιφύλαξη των κοινοποιήσεων που προβλέπονται σε αυτήν, τα ακόλουθα τμήματα της συμφωνίας εφαρμόζονται προσωρινά μεταξύ της Ένωσης και της Γεωργίας, αλλά μόνο στον βαθμό που καλύπτουν θέματα εμπίπτοντα στην αρμοδιότητα της Ένωσης, συμπεριλαμβανομένων θεμάτων που εμπίπτουν στην αρμοδιότητα της Ένωσης να ορίζει και να εφαρμόζει κοινή εξωτερική πολιτική και πολιτική ασφάλειας:

               α)

               τίτλος I·

               β)

               τίτλος II: άρθρα 3-4 και 7-9·

               γ)

               τίτλος III: άρθρα 13 και 16·

               δ)

               τίτλος IV (με την εξαίρεση του άρθρου 151, στον βαθμό που αφορά την επιβολή ποινικών κυρώσεων για τον σεβασμό των δικαιωμάτων διανοητικής ιδιοκτησίας, και με την εξαίρεση των άρθρων 223 και 224 στον βαθμό που οι διατάξεις αυτές εφαρμόζονται σε διοικητικές διαδικασίες και σε διαδικασίες διοικητικής και δικαστικής προσφυγής σε επίπεδο κρατών μελών)·

               ε)

               τίτλος V: άρθρα 285 και 291·

               στ)

               τίτλος VI: κεφάλαιο 1 [με την εξαίρεση του άρθρου 293 στοιχεία α) και ε), του άρθρου 294 παράγραφος 2) στοιχεία α) και β)], κεφάλαιο 2 [με την εξαίρεση του άρθρου 298 στοιχείο ια)], κεφάλαιο 3 (με την εξαίρεση του άρθρου 302 παράγραφος 1), κεφάλαια 7 και 10 (με την εξαίρεση του άρθρου 333 στοιχείο θ), κεφάλαιο 11 [με την εξαίρεση του άρθρου 338 στοιχείο β) και του άρθρου 339], κεφάλαια 13, 20 και 23, καθώς και τα άρθρα 312, 319, 327, 354 και 357·

               ζ)

               τίτλος VII·

               η)

               τίτλος VIII (με την εξαίρεση του άρθρου 423 παράγραφος 1, στον βαθμό που οι διατάξεις του τίτλου αυτού περιορίζονται στη διασφάλιση της προσωρινής εφαρμογής της παρούσας συμφωνίας κατά τα οριζόμενα στην παρούσα παράγραφο)·

               θ)

               παραρτήματα II έως ΧΧΧΙ και παράρτημα XXXIV, καθώς και τα πρωτόκολλα I έως IV.

         2.   Η ημερομηνία της προσωρινής εφαρμογής της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.
   Άρθρο 4
   Για τους σκοπούς του άρθρου 179 της συμφωνίας, οι τροποποιήσεις της συμφωνίας μέσω αποφάσεων της υποεπιτροπής για τις γεωγραφικές ενδείξεις εγκρίνονται από την Επιτροπή, εξ ονόματος της Ένωσης. Αν τα ενδιαφερόμενα μέρη δεν μπορούν να επιτύχουν συμφωνία ύστερα από ενστάσεις σχετικά με μια γεωγραφική ένδειξη, η Επιτροπή εγκρίνει αυτή τη θέση με βάση τη διαδικασία του άρθρου 57 παράγραφος 2 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (2).
   Άρθρο 5
   1.   Ονομασία που προστατεύεται δυνάμει του υποτμήματος 3 «Γεωγραφικές ενδείξεις» του κεφαλαίου 9 του Τίτλου IV της συμφωνίας μπορεί να χρησιμοποιείται από κάθε εμπορευόμενο που διαθέτει στο εμπόριο γεωργικά προϊόντα, τρόφιμα, οίνους, αρωματισμένους οίνους ή αλκοολούχα ποτά τα οποία είναι σύμφωνα με τις αντίστοιχες προδιαγραφές.
   2.   Σύμφωνα με το άρθρο 175 της συμφωνίας, τα κράτη μέλη και τα θεσμικά όργανα της Ένωσης επιβάλλουν την προστασία που προβλέπεται στα άρθρα 170 έως 174 της συμφωνίας, μεταξύ άλλων κατόπιν αιτήματος ενδιαφερόμενου μέρους.
   Άρθρο 6
   Η συμφωνία δεν ερμηνεύεται ως παρέχουσα δικαιώματα ή επιβάλλουσα υποχρεώσεις που μπορούν να προβληθούν άμεσα ενώπιον των δικαστηρίων και δικαιοδοτικών οργάνων της Ένωσης ή των κρατών μελών.
   Άρθρο 7
   Η παρούσα απόφαση αρχίζει να ισχύει την επομένη της έκδοσής της.

      Λουξεμβούργο, 16 Ιουνίου 2014.

            Για το Συμβούλιο

            Ο Πρόεδρος

         Γ. ΚΑΡΑΣΜΑΝΗΣ

      (1)  Συμφωνία για τη σύναψη εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Γεωργίας, αφετέρου (ΕΕ L 205 της 4.8.1999, σ. 3).

      (2)  Κανονισμός (EE) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (ΕΕ L 343 της 14.12.2012, σ. 1).


title: Απόφαση της Επιτροπής, της 17ης Δεκεμβρίου 2009 , για την έγκριση του εθνικού προγράμματος που υποβλήθηκε από τη Βουλγαρία για τον έλεγχο και την παρακολούθηση των συνθηκών μεταφοράς ζώντων βοοειδών που εξάγονται από την Ένωση μέσω του λιμένα Μπουργκάς καθώς και για την έγκριση της χρηματοδοτικής συμμετοχής της Ένωσης για το 2010 [κοινοποιηθείσα υπό τον αριθμό Ε(2009) 10004]

text:
               18.12.2009

               EL

               Επίσημη Εφημερίδα της Ευρωπαϊκής Ένωσης

               L 336/52

      ΑΠΌΦΑΣΗ ΤΗΣ ΕΠΙΤΡΟΠΉΣ

   της 17ης Δεκεμβρίου 2009
   για την έγκριση του εθνικού προγράμματος που υποβλήθηκε από τη Βουλγαρία για τον έλεγχο και την παρακολούθηση των συνθηκών μεταφοράς ζώντων βοοειδών που εξάγονται από την Ένωση μέσω του λιμένα Μπουργκάς καθώς και για την έγκριση της χρηματοδοτικής συμμετοχής της Ένωσης για το 2010
   [κοινοποιηθείσα υπό τον αριθμό Ε(2009) 10004]
   (Το κείμενο στη βουλγαρική γλώσσα είναι το μόνο αυθεντικό)
   (2009/979/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   την απόφαση 2009/470/ΕΚ του Συμβουλίου, της 25ης Μαΐου 2009, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 27,
   τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (2) (εφεξής καλούμενος «δημοσιονομικός κανονισμός»), και ιδίως το άρθρο 75,
   τον κανονισμό (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (ΕΚ, Ευρατόμ) αριθ. 1605/2002 του Συμβουλίου για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (3) (εφεξής καλούμενος «κανόνες εφαρμογής»), και ιδίως το άρθρο 90,
   Εκτιμώντας τα ακόλουθα:

               (1)

               Η απόφαση 2009/470/ΕΚ καθορίζει τις λεπτομέρειες της κοινοτικής χρηματοδοτικής συμμετοχής για τις δαπάνες στον κτηνιατρικό τομέα.

               (2)

               Ειδικότερα, το άρθρο 37 παράγραφος 1 της απόφασης 2009/470/ΕΚ ορίζει ότι σε περίπτωση που ένα κράτος μέλος, από διαρθρωτική ή γεωγραφική άποψη, όσον αφορά το προσωπικό ή την υποδομή, αντιμετωπίζει δυσκολίες, από την υλοποίηση της νέας στρατηγικής ελέγχων τους οποίους επιβάλλει η υλοποίηση της εσωτερικής αγοράς για τα ζώντα ζώα, είναι δυνατόν να λάβει, μεταβατικά, χρηματοδοτική ενίσχυση από την Κοινότητα. Επιπλέον, το άρθρο 37 παράγραφος 2 της απόφασης 2009/470/ΕΚ ορίζει ότι το ενδιαφερόμενο κράτος μέλος υποβάλλει στην Επιτροπή εθνικό πρόγραμμα που συνοδεύεται από όλες τις αναγκαίες χρηματοοικονομικές πληροφορίες, και το οποίο αποβλέπει στη βελτίωση του καθεστώτος διενέργειας ελέγχων.

               (3)

               Η λειτουργία της εσωτερικής αγοράς απαιτεί ένα εναρμονισμένο καθεστώς ελέγχου για τα ζώντα ζώα συμπεριλαμβανομένων εκείνων που εξάγονται σε τρίτες χώρες. Είναι σκόπιμο να διευκολυνθεί η εφαρμογή της στρατηγικής αυτής με την πρόβλεψη χρηματοδοτικής συμμετοχής της Ένωσης στην εφαρμογή και την ανάπτυξη αυτής της στρατηγικής.

               (4)

               Ο κανονισμός (ΕΚ) αριθ. 639/2003 της Επιτροπής, της 9ης Απριλίου 2003, που καθορίζει τους λεπτομερείς κανόνες σύμφωνα με τον κανονισμό (ΕΚ) αριθ. 1254/1999 του Συμβουλίου, του Συμβουλίου, όσον αφορά τις απαιτήσεις για τη χορήγηση επιστροφών κατά την εξαγωγή σε σχέση με την καλή μεταχείριση των ζωντανών βοοειδών κατά τη μεταφορά (4) ορίζει ότι η έξοδος των ζώων από το τελωνειακό έδαφος της Ένωσης μπορεί να γίνει μόνον μέσω ενός σημείου εξόδου όπου ο επίσημος κτηνίατρος επαληθεύει για τα ζώα για τα οποία έχει γίνει δεκτή διασάφηση εξαγωγής, κατά πόσον οι απαιτήσεις που προβλέπονται στον κανονισμό (ΕΚ) αριθ. 1/2005 του Συμβουλίου, της 22ας Δεκεμβρίου 2004, για την προστασία των ζώων κατά τη μεταφορά και συναφείς δραστηριότητες και για την τροποποίηση των οδηγιών 64/432/ΕΟΚ και 93/119/ΕΚ και του κανονισμού (ΕΚ) αριθ. 1255/97 (5), έχουν τηρηθεί από τον τόπο αναχώρησης μέχρι το σημείο εξόδου και ότι οι συνθήκες μεταφοράς για το υπόλοιπο της διαδρομής συμμορφώνονται προς τις διατάξεις του κανονισμού (ΕΚ) αριθ. 1/2005.

               (5)

               Ο κανονισμός (ΕΚ) αριθ. 1/2005 ορίζει ότι όταν τα ζώα προσκομίζονται στα σημεία εξόδου, οι επίσημοι κτηνίατροι των κρατών μελών ελέγχουν ότι τα ζώα μεταφέρονται σύμφωνα με τις διατάξεις του εν λόγω κανονισμού. Όταν η αρμόδια αρχή θεωρεί ότι τα ζώα δεν είναι σε θέση να ολοκληρώσουν το ταξίδι τους, τα ζώα εκφορτώνονται και τους παρέχονται νερό, τροφή και ανάπαυση σε σημεία ελέγχου.

               (6)

               Ο κανονισμός (ΕΚ) αριθ. 1255/97 του Συμβουλίου, της 25ης Ιουνίου 1997, για με τα κοινοτικά κριτήρια που απαιτούνται για τα σημεία ελέγχου και για την τροποποίηση του σχεδίου δρομολογίου που αναφέρεται στο παράρτημα της οδηγίας 91/628/ΕΟΚ (6), ορίζει τα κριτήρια που εφαρμόζονται σε ολόκληρη την Κοινότητα και τα οποία πρέπει να πληρούν τα σημεία ελέγχου ώστε να εξασφαλίζονται άριστες συνθήκες διαβίωσης για τα ζώα που διέρχονται από τα εν λόγω σημεία και να λαμβάνονται επίσης υπόψη ορισμένα δευτερεύοντα θέματα σχετικά με την υγεία των ζώων.

               (7)

               Η Βουλγαρία έχει αντιμετωπίσει προβλήματα στελέχωσης και υποδομής στο σημείο εξόδου του λιμένα Μπουργκάς κατά την εφαρμογή των κτηνιατρικών ελέγχων που απαιτούνται εντός της Κοινότητας από το άρθρο 21 του κανονισμού (ΕΚ) αριθ. 1/2005 και το άρθρο 2 του κανονισμού (ΕΚ) αριθ. 639/2003, σχετικά με τα ζώντα βοοειδή που εξάγονται μέσω αυτού του λιμένα. Ειδικότερα, δεν υπάρχουν ούτε εγκαταστάσεις όπου οι επίσημοι κτηνίατροι θα επιθεωρούν τα ζώντα βοοειδή ούτε ένα εγκεκριμένο σημείο ελέγχου σύμφωνα με τον κανονισμό (ΕΚ) αριθ. 1255/97 στην άμεση εγγύτητα του λιμένα όπου τα ζώα θα μπορούν να εκφορτωθούν, να τους δοθεί νερό και τροφή και να αναπαυθούν εάν δεν είναι σε θέση να συνεχίσουν τη διαδρομή τους ή εάν δεν μπορούν να μεταφερθούν εντός του χρόνου ταξιδιού που καθορίζεται στον κανονισμό (ΕΚ) αριθ. 1/2005.

               (8)

               Στις 17 Σεπτεμβρίου 2009, η Βουλγαρία υπέβαλε στην Επιτροπή ένα πρόγραμμα για τον έλεγχο και την παρακολούθηση των συνθηκών μεταφοράς ζώντων βοοειδών που εξάγονται από την Ένωση μέσω του λιμένα Μπουργκάς για το 2010 και για το οποίο η Βουλγαρία επιθυμεί να λάβει οικονομική συμβολή από την Ένωση.

               (9)

               Η Επιτροπή αξιολόγησε το πρόγραμμα που υπέβαλε η Βουλγαρία για το 2010 τόσο από κτηνιατρικής όσο και από χρηματοοικονομικής πλευράς. Αυτό το πρόγραμμα διαπιστώθηκε ότι συμμορφώνεται με τη σχετική κτηνιατρική νομοθεσία της Ένωσης και ειδικότερα με τα κριτήρια που ορίζονται στο άρθρο 21 παράγραφος 3 του κανονισμού (ΕΚ) αριθ. 1/2005 και στο παράρτημα του κανονισμού (ΕΚ) αριθ. 1255/97 του Συμβουλίου.

               (10)

               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Με την παρούσα απόφαση εγκρίνεται το εθνικό πρόγραμμα που υποβλήθηκε από τη Βουλγαρία στις 17 Σεπτεμβρίου 2009 για τον έλεγχο και την παρακολούθηση των συνθηκών μεταφοράς ζώντων βοοειδών που εξάγονται από την Ένωση μέσω του λιμένα Μπουργκάς για το 2010 για την περίοδο από την 1η Ιανουαρίου 2010 μέχρι τις 31 Δεκεμβρίου 2010. Η παρούσα απόφαση αποτελεί απόφαση χρηματοδότησης κατά την έννοια του άρθρου 75 του δημοσιονομικού κανονισμού.
   Άρθρο 2
   Η χρηματοδοτική συμμετοχή της Ένωσης καλύπτει το 80 % των δαπανών μελέτης και κατασκευής που βαρύνουν τη Βουλγαρία για την ανέγερση εγκαταστάσεων επιθεώρησης και σταθμού ελέγχου χωρητικότητας 120 έως 140 βοοειδών στο λιμένα Μπουργκάς.
   Η χρηματοδοτική συμμετοχή δεν θα υπερβεί το ποσό των 152 000 ευρώ, το οποίο θα χρηματοδοτηθεί από την ακόλουθη γραμμή του γενικού προϋπολογισμού της Ευρωπαϊκής Ένωσης για το 2010, με την προϋπόθεση της έγκρισής του:

               —

               Γραμμή προϋπολογισμού αριθ. 17 04 02.

         Άρθρο 3
   1.   Οι δαπάνες που υποβάλλονται από τη Βουλγαρία για χρηματοδοτική συμμετοχή από την Ένωση εκφράζονται σε ευρώ και δεν περιλαμβάνουν φόρο προστιθέμενης αξίας και άλλα τέλη.
   2.   Σε περίπτωση που οι δαπάνες της Βουλγαρίας είναι σε άλλο νόμισμα εκτός του ευρώ, η Βουλγαρία τις μετατρέπει σε ευρώ βάσει της πλέον πρόσφατης ισοτιμίας της Ευρωπαϊκής Κεντρικής Τράπεζας πριν από την πρώτη ημέρα του μήνα κατά τον οποίο το κράτος μέλος υποβάλλει τη σχετική αίτηση πληρωμής.
   Άρθρο 4
   3.   Η χρηματοδοτική συμμετοχή της Ένωσης για το εθνικό πρόγραμμα που αναφέρεται στο άρθρο 1 χορηγείται υπό την προϋπόθεση ότι η Βουλγαρία:

               α)

               θα εφαρμόσει το πρόγραμμα σύμφωνα με τις σχετικές διατάξεις του δικαίου της Ένωσης, συμπεριλαμβανομένων των κανόνων περί ανταγωνισμού και την ανάθεση δημόσιων συμβάσεων·

               β)

               θα διαβιβάσει στην Επιτροπή έως τις 31 Ιουλίου 2010, το αργότερο, τις ενδιάμεσες τεχνικές και δημοσιονομικές εκθέσεις για το πρόγραμμα που αναφέρεται στο άρθρο 1, σύμφωνα με το άρθρο 27 παράγραφος 7 στοιχείο α) της απόφασης 2009/470/ΕΚ·

               γ)

               θα διαβιβάσει στην Επιτροπή, σύμφωνα με το άρθρο 27 παράγραφος 7 στοιχείο β) της απόφασης 2009/470/ΕΚ, έως τις 30 Απριλίου 2011 το αργότερο, μια τελική λεπτομερή τεχνική έκθεση, η οποία θα περιλαμβάνει την αξιολόγηση των παραχθέντων αποτελεσμάτων και λεπτομερή κατάσταση των δαπανών που πραγματοποιήθηκαν από την 1η Ιανουαρίου 2010 μέχρι τις 31 Δεκεμβρίου 2010·

               δ)

               θα διαβιβάσει στην Επιτροπή, σύμφωνα με το άρθρο 27 παράγραφος 8 της απόφασης 2009/470/ΕΚ, έως τις 30 Απριλίου 2011 το αργότερο, την αίτηση πληρωμής σχετικά με τις δαπάνες που πραγματοποιήθηκαν για το πρόγραμμα που υποβλήθηκε στις 17 Σεπτεμβρίου 2009·

               ε)

               για το πρόγραμμα που αναφέρεται στο άρθρο 1 δεν θα υποβάλει περαιτέρω αιτήματα για άλλη συνδρομή της Ένωσης για τα εν λόγω μέτρα και ούτε έχει στο παρελθόν υποβάλει ανάλογα αιτήματα.

         2.   Σε περίπτωση καθυστερημένων αιτήσεων, ισχύουν οι μειώσεις της χρηματοδοτικής συμμετοχής που προβλέπονται στο άρθρο 27 παράγραφος 8 της απόφασης 2009/470/ΕΚ.
   Άρθρο 5
   Η παρούσα απόφαση αρχίζει να ισχύει την 1η Ιανουαρίου 2010.
   Άρθρο 6
   Η παρούσα απόφαση απευθύνεται στη Δημοκρατία της Βουλγαρίας.

      Βρυξέλλες, 17 Δεκεμβρίου 2009.

            Για την Επιτροπή

         Ανδρούλλα ΒΑΣΙΛΕΊΟΥ

            Μέλος της Επιτροπής

      (1)  ΕΕ L 155 της 18.6.2009, σ. 30.

      (2)  ΕΕ L 248 της 16.9.2002, σ. 1.

      (3)  ΕΕ L 357 της 31.12.2002, σ. 1.

      (4)  ΕΕ L 93 της 10.4.2003, σ. 10.

      (5)  ΕΕ L 3 της 5.1.2005, σ. 1.

      (6)  ΕΕ L 174 της 2.7.1997, σ. 1.


title: 2005/534/EK: Απόφαση του Ευρωπαϊκού Κοινοβουλίου, της 12ης Απριλίου 2005, σχετικά με την απαλλαγή για την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2003, Τμήμα V — Ελεγκτικό Συνέδριο

text:
               27.7.2005

               EL

               Επίσημη Εφημερίδα της Ευρωπαϊκής Ένωσης

               L 196/46

      ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ

   της 12ης Απριλίου 2005
   σχετικά με την απαλλαγή για την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2003, Τμήμα V — Ελεγκτικό Συνέδριο
   (2005/534/ΕΚ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2003 (1),
   έχοντας υπόψη το λογαριασμό εσόδων και εξόδων και τον ισολογισμό για το οικονομικό έτος 2003 (C6-0018/2005),
   έχοντας υπόψη την ετήσια έκθεση του Ευρωπαϊκού Ελεγκτικού Συνεδρίου για το οικονομικό έτος 2003, μαζί με τις απαντήσεις των θεσμικών οργάνων (2),
   έχοντας υπόψη τη δήλωση αξιοπιστίας όσον αφορά την αξιοπιστία των λογαριασμών και τη νομιμότητα και κανονικότητα των υποκειμένων πράξεων που παρέσχε το Ευρωπαϊκό Ελεγκτικό Συνέδριο σύμφωνα με το άρθρο 248 της συνθήκης ΕΚ (3),
   έχοντας υπόψη το άρθρο 272 παράγραφος 10 και τα άρθρα 275 και 276 της συνθήκης ΕΚ,
   έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, σχετικά με το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως το άρθρο 50, το άρθρο 86 παράγραφος 4 και τα άρθρα 145, 146 και 147,
   έχοντας υπόψη το δημοσιονομικό κανονισμό της 21ης Δεκεμβρίου 1977 που εφαρμόζεται στον γενικό προϋπολογισμό των Ευρωπαϊκών Κοινοτήτων (5),
   έχοντας υπόψη το άρθρο 71 και το παράρτημα V του κανονισμού του,
   έχοντας υπόψη την έκθεση της επιτροπής ελέγχου του προϋπολογισμού (Α6-0066/2005),

               1.

               χορηγεί απαλλαγή στο Ελεγκτικό Συνέδριο για την εκτέλεση του προϋπολογισμού για το οικονομικό έτος 2003·

               2.

               υποβάλλει τις παρατηρήσεις του στο συνοδευτικό ψήφισμα·

               3.

               αναθέτει στον Πρόεδρό του να διαβιβάσει την παρούσα απόφαση και το συνοδευτικό ψήφισμα στο Συμβούλιο, την Επιτροπή, το Δικαστήριο, το Ελεγκτικό Συνέδριο, την Ευρωπαϊκή Οικονομική και Κοινωνική Επιτροπή, την Επιτροπή των Περιφερειών και το Διαμεσολαβητή, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Josep BORRELL FONTELLES

            Ο Γενικός Γραμματέας

         Julian PRIESTLEY

      (1)  ΕΕ L 54 της 28.2.2003, σ. 1.

      (2)  ΕΕ C 293 της 30.11.2004, σ. 1.

      (3)  ΕΕ C 294 της 30.11.2004, σ. 99.

      (4)  ΕΕ L 248 της 16.9.2002, σ. 1.

      (5)  ΕΕ L 356 της 31.12.1977, σ. 1.

         ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ

      που περιέχει τις παρατηρήσεις οι οποίες αποτελούν μέρος της απόφασης σχετικά με την απαλλαγή για την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2003, Τμήμα V — Ελεγκτικό Συνέδριο
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
      έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2003 (1),
      έχοντας υπόψη το λογαριασμό εσόδων και εξόδων και τον ισολογισμό για το οικονομικό έτος 2003 (C6-0018/2005),
      έχοντας υπόψη την ετήσια έκθεση του Ευρωπαϊκού Ελεγκτικού Συνεδρίου για το οικονομικό έτος 2003, μαζί με τις απαντήσεις των θεσμικών οργάνων (2),
      έχοντας υπόψη τη δήλωση αξιοπιστίας όσον αφορά την αξιοπιστία των λογαριασμών και τη νομιμότητα και κανονικότητα των υποκειμένων πράξεων που παρέσχε το Ευρωπαϊκό Ελεγκτικό Συνέδριο σύμφωνα με το άρθρο 248 της συνθήκης ΕΚ (3),
      έχοντας υπόψη το άρθρο 272 παράγραφος 10 και τα άρθρα 275 και 276 της συνθήκης ΕΚ,
      έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, σχετικά με το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως το άρθρο 50, το άρθρο 86 παράγραφος 4 και τα άρθρα 145, 146 και 147,
      έχοντας υπόψη το δημοσιονομικό κανονισμό της 21ης Δεκεμβρίου 1977 που εφαρμόζεται στον γενικό προϋπολογισμό των Ευρωπαϊκών Κοινοτήτων (5),
      έχοντας υπόψη το άρθρο 71 και το παράρτημα V του κανονισμού του,
      έχοντας υπόψη την έκθεση της επιτροπής ελέγχου του προϋπολογισμού (Α6-0066/2005),
      Η ετήσια έκθεση του Ευρωπαϊκού Ελεγκτικού Συνεδρίου

                  1.

                  επισημαίνει ότι το Ευρωπαϊκό Ελεγκτικό Συνέδριο (ΕΕΣ) διαχειρίστηκε προϋπολογισμό 77 076 689 ευρώ, του οποίου το 96,83 % (74 634 579,94 ευρώ) είχε δεσμευτεί σε αναλήψεις υποχρεώσεων και το 89,58 % (69 045 709,53 ευρώ) είχε δαπανηθεί έως τις 31 Δεκεμβρίου 2003·

                  2.

                  εκφράζει την ικανοποίησή του για το γεγονός ότι το Ελεγκτικό Συνέδριο, για πρώτη φορά, αξιολόγησε το περιβάλλον ελέγχου όλων των θεσμικών οργάνων ξεχωριστά και δημοσίευσε τις παρατηρήσεις του σε ιδιαίτερο τμήμα·

                  3.

                  επισημαίνει ότι το ΕΕΣ κατάρτισε χάρτες που περιγράφουν λεπτομερώς τα καθήκοντα, τα δικαιώματα και τις υποχρεώσεις των δημοσιονομικών παραγόντων, και ότι το Δεκέμβριο του 2003 θεσπίστηκαν ελάχιστα πρότυπα ελέγχου·

                  4.

                  λαμβάνει υπό σημείωση τα συμπεράσματα του εξωτερικού ελέγχου της KPMG σχετικά με το ΕΕΣ: «κατά την άποψή μας, τα λογιστικά στοιχεία και τα δημοσιονομικά δελτία προσφέρουν μια πραγματική και σωστή εικόνα, σύμφωνα με το δημοσιονομικό κανονισμό, τους κανόνες εφαρμογής, γενικώς αποδεκτές αρχές της λογιστικής και τους εσωτερικούς κανόνες του Ευρωπαϊκού Ελεγκτικού Συνεδρίου, για τα στοιχεία ενεργητικού και την οικονομική θέση του Ελεγκτικού Συνεδρίου στις 31 Δεκεμβρίου 2003, καθώς και για το οικονομικό αποτέλεσμα και τα έσοδα και τις δαπάνες για το οικονομικό έτος που τελείωνε τη συγκεκριμένη ημερομηνία»·

                  5.

                  ζητεί να λάβει αντίγραφο της έκθεσης αξιολόγησης για την πολιτική κατασκευής ακινήτων του Ελεγκτικού Συνεδρίου όταν ολοκληρωθεί η σύνταξή της·

            Συνέχεια που δόθηκε στη διαδικασία απαλλαγής του 2002

                  6.

                  υπενθυμίζει ότι η διαδικασία απαλλαγής περιλάμβανε επίσης παρατηρήσεις σχετικά με τη δήλωση αξιοπιστίας και το σύστημα ελέγχου· οι παρατηρήσεις αυτές θα παρακολουθηθούν στην έκθεση για την απαλλαγή της Επιτροπής το 2003·

                  7.

                  επισημαίνει ότι οι έρευνες που διεξήγαγε η Υπηρεσία Καταπολέμησης της Απάτης (OLAF) δεν έχει περατωθεί στο παρόν στάδιο· επιμένει ότι το ΕΕΣ πρέπει να προγραμματίσει πλήρη έλεγχο των ισχυόντων καθεστώτων ελέγχου και εποπτείας, όταν η OLAF ολοκληρώσει τις έρευνές της·

                  8.

                  επιβεβαιώνει τη σύστασή του στις παραγράφους 21 και 22 του ψηφίσματός του της 21ης Απριλίου 2004 (6) σχετικά με την απαλλαγή για την εκτέλεση του προϋπολογισμού για το 2002, σύμφωνα με την οποία, στο πλαίσιο της διεύρυνσης του Ελεγκτικού Συνεδρίου, έκαστο των 25 μελών του πρέπει να έχει ιδιαίτερες εξεταστικές αρμοδιότητες τουλάχιστον για μία γενική διεύθυνση της Επιτροπής, προκειμένου να αναγνωρίζονται εγκαίρως και να αναχαιτίζονται αρνητικές εξελίξεις, όπως στην περίπτωση της Eurostat·

                  9.

                  εκφράζει την ικανοποίησή του για το γεγονός ότι, σύμφωνα με το πρόγραμμα εργασιών του για το 2005, το ΕΕΣ θα ελέγξει το ευρωπαϊκό σύστημα λογιστικής απογραφής, το ΑΕΕ και την ποιότητα του ΑΕΕ·

                  10.

                  επιδοκιμάζει το γεγονός ότι το Συνέδριο έχει εξετάσει το νέο καθεστώς των μελών της Ευρωπαϊκής Οικονομικής και Κοινωνικής Επιτροπής· σημειώνει ότι οι διατάξεις του ιδίου του καθεστώτος δεν έχουν άμεσες οικονομικές επιπτώσεις· είναι βέβαιο ότι το Συνέδριο θα εξετάσει το θέμα στο πλαίσιο του ελέγχου για το 2004·

                  11.

                  επισημαίνει ότι η Ευρωπαϊκή Οικονομική και Κοινωνική Επιτροπή καθιέρωσε λεπτομέρειες και διαδικασίες απογραφής τον Οκτώβριο του 2003· ζητεί στο πλαίσιο αυτό από το Ελεγκτικό Συνέδριο να ελέγξει την απογραφή κατά την προετοιμασία της ετήσιας έκθεσης του 2004·

                  12.

                  επιδοκιμάζει το γεγονός, ότι το Ελεγκτικό Συνέδριο διαβίβασε τις αποφάσεις του της 16ης Δεκεμβρίου 2004 σχετικά με τις ρυθμίσεις συνεργασίας (όσον αφορά τα μέλη, το προσωπικό και την πρόσβαση στα στοιχεία του ελέγχου) με την Ευρωπαϊκή Υπηρεσία Καταπολέμησης της Απάτης· εκφράζει τη λύπη του, διότι οι αποφάσεις αυτές ελήφθησαν μάλλον καθυστερημένα·

                  13.

                  εκφράζει την ικανοποίησή του για τα μέτρα που έλαβε το Ελεγκτικό Συνέδριο σχετικά με τη χρήση υπηρεσιακών αυτοκινήτων από τα μέλη του, όπως αναφέρεται στην διοικητική απόφασή του της 15ης Ιουνίου 2004· αναγνωρίζει ότι οι νέες διατάξεις είναι διαφανείς και σηματοδοτούν βελτίωση της κατάστασης· επισημαίνει ότι, προκειμένου να μειωθούν οι διοικητικές δαπάνες, το Ελεγκτικό Συνέδριο καλύπτει επίσης το κόστος 15 000 χιλιομέτρων επιπλέον των εγκεκριμένων υπηρεσιακών μετακινήσεων και ότι η επαγγελματική χρήση του αυτοκινήτου πρέπει να καταγράφεται στο βιβλίο δρομολογίων του οδηγού·

                  14.

                  επισημαίνει ότι το άρθρο 5 της προαναφερομένης αποφάσεως ορίζει ότι όταν τα μέλη ή ο γενικός γραμματέας χρησιμοποιούν υπηρεσιακά αυτοκίνητα για μετακινήσεις διαφορετικές από τις προβλεπόμενες στο άρθρο 4 (ήτοι: μετακίνηση στο πλαίσιο εκτέλεσης των καθηκόντων τους βάσει εντολής αποστολής, ή κατ' αποκοπήν μετακίνηση 15 000 χιλιόμετρα/χρόνο), οι προκύπτουσες δαπάνες (διόδια, καύσιμα και ενδεχομένως πρόσθετες δαπάνες μίσθωσης που υπερβαίνουν συνολικά τα 45 000 χιλιόμετρα/χρόνο που προβλέπονται στη σύμβαση πλαίσιο) καλύπτονται από τα μέλη· υποστηρίζει ότι η ιδιωτική χρήση υπηρεσιακών αυτοκινήτων αποτελεί κεκαλυμμένη παροχή, πράγμα το οποίο το Κοινοβούλιο θεωρεί απαράδεκτο·

            Ετήσια έκθεση δραστηριότητας του διατάκτη και ετήσια έκθεση του εσωτερικού ελεγκτή

                  15.

                  επιβεβαιώνει ότι το ΕΕΣ έστειλε μονοσέλιδη έκθεση (σύμφωνα με το άρθρο 86 παράγραφος 4 του δημοσιονομικού κανονισμού) στην επιτροπή ελέγχου των προϋπολογισμών· αναμένει ότι η έκθεση αυτή θα προσφέρει σαφή εικόνα του τρέχοντος περιβάλλοντος ελέγχου, στο οποίο θα πρέπει να γίνουν βελτιώσεις κατά το επόμενο έτος·

                  16.

                  ζητεί να περιλαμβάνεται ενυπόγραφη δήλωση αξιοπιστίας στην ετήσια έκθεση του διατάκτη·

                  17.

                  επιθυμεί να λαμβάνει αντίγραφο της ετήσιας έκθεσης του εσωτερικού ελεγκτή· γνωρίζει ότι το ΕΕΣ θεωρεί το έγγραφο αυτό εσωτερικό· επισημαίνει, ωστόσο, ότι η έκθεση του εσωτερικού ελεγκτή επιτρέπει συνήθως στην αρμόδια για την απαλλαγή αρχή να έχει σαφή εικόνα του περιβάλλοντος ελέγχου και των βελτιώσεων που έχουν προγραμματιστεί για το επόμενο έτος· υπογραμμίζει ότι τα περισσότερα από τα άλλα θεσμικά όργανα εμπιστεύονται την επιτροπή ελέγχου των προϋπολογισμών για τον υπεύθυνο τρόπο με τον οποίο χειρίζεται αυτό το έγγραφο·

                  18.

                  επισημαίνει ότι το ΕΕΣ έχει καθιερώσει μηχανογραφημένο σύστημα υποστήριξης των ελέγχων για τη διευκόλυνση και τη βελτίωση του προγραμματισμού και της τυποποίησης της διαδικασίας ελέγχου, του ποιοτικού ελέγχου σε όλα τα στάδια της διαδικασίας, της τεκμηρίωσης, της παρουσίασης των αποτελεσμάτων, της εργασίας σε απομακρυσμένα τερματικά και της παροχής διαχειριστικών πληροφοριών·

                  19.

                  επισημαίνει ότι το 2003 δαπανήθηκε μόνο το 50 % των κονδυλίων που είχαν διατεθεί για την ανταλλαγή δημόσιων υπαλλήλων και εμπειρογνωμόνων διότι άλλαξαν οι εφαρμοζόμενες δημοσιονομικές διατάξεις· ως εκ τούτου, το 2003 θα μπορούσε να θεωρηθεί μεταβατικό έτος·

                  20.

                  θεωρεί ότι θα μπορούσε να προκύψει ανάγκη να εξετασθεί κατά πόσον απαιτείται μεταρρύθμιση της σημερινής διάρθρωσης και λειτουργίας του «υπερφορτωμένου» Ευρωπαϊκού Ελεγκτικού Συνεδρίου· υπενθυμίζει ότι σήμερα το Ελεγκτικό Συνέδριο διαθέτει 736 υπαλλήλους, εκ των οποίων 325 είναι επαγγελματίες ελεγκτές (βαθμοί Α και Β), εξ αυτών δε 275 (βαθμοί Α και Β) εργάζονται στις ομάδες ελέγχου και 50 (βαθμός Α) στα γραφεία των μελών·

                  21.

                  επιδοκιμάζει το γεγονός ότι τον Σεπτέμβριο του 2003 το Ελεγκτικό Συνέδριο διαβίβασε στην επιτροπή ελέγχου των προϋπολογισμών έκθεση σχετικά με την πολιτική του στο θέμα των κτιρίων· επιθυμεί να τηρείται ενήμερο σχετικά με την πρόοδο που πραγματοποιείται στο πλαίσιο της διαδικασίας απαλλαγής για το 2004·

            Λοιπές παρατηρήσεις

                  22.

                  συγχαίρει το ΕΕΣ για τη δικτύωση των οργανισμών ελέγχου στα κράτη μέλη και τις υποψήφιες προς ένταξη χώρες (στην προετοιμασία της διεύρυνσης)· ζητεί από το ΕΕΣ να ενημερώνει την αρμόδια επιτροπή του Κοινοβουλίου εγκαίρως για τη διαδικασία απαλλαγής για το 2004 σχετικά με την πρόοδο που έχει σημειωθεί:

                              —

                              στην επίτευξη καλύτερου συστήματος κατανομής βαρών μεταξύ του ΕΕΣ και των εθνικών οργανισμών ελέγχου, ιδιαίτερα όσον αφορά τα εθνικά αρχεία ελέγχου, και

                              —

                              στον εξορθολογισμό των προσεγγίσεων στον έλεγχο, ιδιαίτερα σε σχέση με τις εθνικές δηλώσεις αξιοπιστίας και τα εθνικά συστήματα ελέγχου, με στόχο την αύξηση της συμβατότητας, και

                              —

                              στη βελτίωση της αποτελεσματικότητας των ελέγχων με τη διεξοδική επανεξέταση της ποσότητας και της ποιότητας των προγραμματισμένων ελέγχων·

                  23.

                  εκφράζει την ικανοποίησή του για την προθυμία του ΕΕΣ να δώσει γραπτές απαντήσεις στις ερωτήσεις, έγκαιρα για την απαλλαγή για το 2003·

                  24.

                  ζητεί από το ΕΕΣ να διαθέτει — εν ανάγκη σε εμπιστευτική μορφή — στον πρόεδρο της επιτροπής ελέγχου των προϋπολογισμών και τον εισηγητή για την απαλλαγή της Επιτροπής αντίγραφα της πρώτης εκδοχής της ετήσιας έκθεσης· επιθυμεί, επιπλέον, να γνωρίζει εκ των προτέρων τι ειδικές εκθέσεις να αναμένει κατά τη διάρκεια του έτους προκειμένου να τις εξετάζει δεόντως·

                  25.

                  ζητεί από το Ελεγκτικό Συνέδριο να εκτιμήσει τις επιπτώσεις του νέου δημοσιονομικού κανονισμού στο διοικητικό του έργο εγκαίρως για την αναθεώρησή του το 2005/2006·

                  26.

                  καλεί το Ελεγκτικό Συνέδριο να περιλάβει στην ετήσια έκθεση δραστηριοτήτων του πληροφορίες σχετικά με την ικανότητά του να επιτυγχάνει τους στόχους παραγωγής, το κόστος μονάδας, σημαντικούς τομείς ανάπτυξης και άλλους παράγοντες που αφορούν τις επιδόσεις του οργάνου· επισημαίνει ότι μια τέτοια έκθεση εκτίμησης των επιδόσεων θα ήταν επίσης ένας άριστος τρόπος για τη δημοσίευση πληροφοριών σχετικά με τον εκσυγχρονισμό της δήλωσης αξιοπιστίας και άλλες εξελίξεις στο ελεγκτικό έργο του ΕΕΣ.

         (1)  ΕΕ L 54 της 28.2.2003, σ. 1.

         (2)  ΕΕ C 293 της 30.11.2004, σ. 1.

         (3)  ΕΕ C 294 της 30.11.2004, σ. 99.

         (4)  ΕΕ L 248 της 16.9.2002, σ. 1.

         (5)  ΕΕ L 356 της 31.12.1977, σ. 1.

         (6)  ΕΕ L 330 της 4.11.2004, σ. 144.


Avis juridique important

|

31990D0681

90/681/ΕΟΚ: Απόφαση του Συμβουλίου της 21ης Δεκεμβρίου 1990 για τη χορήγηση της δεύτερης δόσης της μεσοπρόθεσμης χρηματοδοτικής συνδρομής στην Ουγγαρία

Επίσημη Εφημερίδα αριθ. L 375 της 31/12/1990 σ. 0018 - 0018 Φινλανδική ειδική έκδοση: Κεφάλαιο 11 τόμος 16 σ. 0182  Σουηδική ειδική έκδοση: Κεφάλαιο 11 τόμος 16 σ. 0182

ΑΠΟΦΑΣΗ ΤΟΥ  ΣΥΜΒΟΥΛΙΟΥ της 21ης Δεκεμβρίου 1990 για τη χορήγηση της δεύτερης δόσης της μεσοπρόθεσμης  χρηματοδοτικής συνδρομής στην Ουγγαρία (90/681/ΕΟΚ)ΤΟ ΣΥΜΒΟΥΛΙΟ ΤΩΝ ΕΥΡΩΠΑΙ ΚΩΝ  ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235, την πρόταση της Επιτροπής(1), που υποβλήθηκε κατόπιν διαβουλεύσεως με τη Νομισματική Επιτροπή, τη γνώμη του Ευρωπαϊκού Κοινοβουλίου(2), Εκτιμώντας: ότι, με την απόφαση 90/83/ΕΟΚ(1), το Συμβούλιο αποφάσισε να χορηγήσει στην Ουγγαρία μεσοπρόθεσμη  χρηματοδοτική συνδρομή με τη μορφή μεσοπρόθεσμου δανείου ανώτατου κεφαλαίου 870 εκατομμυρίων Ecu,  για μέγιστη διάρκεια πέντε ετών, για να δώσει τη δυνατότητα στη χώρα αυτή να υπερβεί τις δυσκολίες  διαρθρωτικής προσαρμογής της οικονομίας της; ότι, με την απόφαση 90/83/ΕΟΚ, το Συμβούλιο εξουσιοδότησε την Επιτροπή να δανειστεί, εξ ονόματος  της Ευρωπαϊκής Οικονομικής Κοινότητας, ποσό 350 εκατομμυρίων Ecu ως πρώτη δόση του δανείου; ότι  έχει προβλεφθεί η λήψη μεταγενέστερης απόφασης για τις άλλες δόσεις του δανείου; ότι θα πρέπει να εξουσιοδοτηθεί η Επιτροπή να δανειστεί ποσό 260 εκατομμυρίων Ecu για τη δεύτερη  δόση του δανείου; ότι η συνθήκη δεν προβλέπει, για την έκδοση της παρούσας απόφασης, εξουσίες άλλες εκτός από εκείνες  του άρθρου 235, ΑΠΟΦΑΣΙΖΕΙ:  Αρθρο 1 Η Επιτροπή εξουσιοδοτείται να δανεισθεί, εξ ονόματος της Ευρωπαϊκής  Οικονομικής Κοινότητας, ποσό ποσό ύψους 260 εκατομμυρίων Ecu και να δανείσει το προϊόν του δανείου  στην Ουγγαρία ως δεύτερη δόση της μεσοπρόθεσμης χρηματοδοτικής συνδρομής που έχει προβλεφθεί από το  Συμβούλιο στην απόφαση 90/83/ΕΟΚ.  Αρθρο 2 Οι δανειοληπτικές και δανειοδοτικές πράξεις που αναφέρονται στο άρθρο 1  πραγματοποιούνται σύμφωνα με τις λεπτομέρειες που προβλέπονται στην απόφαση 90/83/ΕΟΚ. Βρυξέλλες, 21 Δεκεμβρίου 1990. Για το ΣυμβούλιοΟ Πρόεδρος A. RUBERTI (1)EE ariu. C 20 thw 27. 1. 1990, s. 9.  (2)EE ariu. C 38 thw 19. 2. 1990, s. 137.  (3)EE ariu. L 58 thw 7. 3. 1990, s. 7.


title: 2013/223/ΕΕ: Απόφαση της Επιτροπής, της 24ης Απριλίου 2013 , για την τροποποίηση της απόφασης 2000/745/ΕΚ για την αποδοχή των αναλήψεων υποχρεώσεων που προτάθηκαν σε σχέση με τις διαδικασίες αντιντάμπινγκ και κατά των επιδοτήσεων όσον αφορά τις εισαγωγές ορισμένων τύπων τερεφθαλικού πολυαιθυλενίου (PET) καταγωγής Ινδίας, Ινδονησίας, Μαλαισίας, Δημοκρατίας της Κορέας, Ταϊβάν και Ταϊλάνδης

text:
               22.5.2013

               EL

               Επίσημη Εφημερίδα της Ευρωπαϊκής Ένωσης

               L 135/19

         ΑΠΌΦΑΣΗ ΤΗΣ ΕΠΙΤΡΟΠΉΣ
   της 24ης Απριλίου 2013
   για την τροποποίηση της απόφασης 2000/745/ΕΚ για την αποδοχή των αναλήψεων υποχρεώσεων που προτάθηκαν σε σχέση με τις διαδικασίες αντιντάμπινγκ και κατά των επιδοτήσεων όσον αφορά τις εισαγωγές ορισμένων τύπων τερεφθαλικού πολυαιθυλενίου (PET) καταγωγής Ινδίας, Ινδονησίας, Μαλαισίας, Δημοκρατίας της Κορέας, Ταϊβάν και Ταϊλάνδης
   (2013/223/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός αντιντάμπινγκ»), και ιδίως τα άρθρα 8 και 9,
   Κατόπιν διαβούλευσης με τη συμβουλευτική επιτροπή,
   Εκτιμώντας τα ακόλουθα:
   A.   ΙΣΧΥΟΝΤΑ ΜΕΤΡΑ

               (1)

               Το Συμβούλιο, με τον κανονισμό (ΕΚ) αριθ. 192/2007 (2), επέβαλε οριστικό δασμό αντιντάμπινγκ στις εισαγωγές ορισμένων τύπων τερεφθαλικού πολυαιθυλενίου («PET») καταγωγής Ινδίας, Ινδονησίας, Μαλαισίας, Δημοκρατίας της Κορέας, Ταϊλάνδης και Ταϊβάν, κατόπιν επανεξέτασης ενόψει της λήξης ισχύος των μέτρων και μερικής ενδιάμεσης επανεξέτασης. Τα μέτρα επιβλήθηκαν αρχικά τον Αύγουστο του 2000 (3). Τα εν λόγω μέτρα υπόκεινται σήμερα σε άλλη επανεξέταση ενόψει της λήξης ισχύος τους (4).

               (2)

               Η Επιτροπή, με την απόφαση 2000/745/ΕΚ (5) («η απόφαση») αποδέχθηκε ανάληψη υποχρεώσεων ως προς τις τιμές («ανάληψη υποχρεώσεων»), μεταξύ άλλων, από την ινδονησιακή εταιρεία P.T. Polypet Karyapersada («Polypet»). Μετά τα πορίσματα και τα συμπεράσματα σχετικά με μια επανεξέταση «νέου εξαγωγέα» (6), η Επιτροπή, με την απόφαση 2002/232/ΕΚ (7) για την τροποποίηση της απόφασης 2000/745/ΕΚ, έκανε δεκτή ανάληψη υποχρέωσης από την ινδική εταιρεία Futura Polyesters Limited («Futura»).

         B.   ΥΠΟΧΡΕΩΣΕΙΣ ΠΟΥ ΑΠΟΡΡΕΟΥΝ ΑΠΟ ΤΗΝ ΑΝΑΛΗΨΗ ΥΠΟΧΡΕΩΣΗΣ

               (3)

               Μία από τις θεμελιώδεις υποχρεώσεις που απορρέουν από μια ανάληψη υποχρέωσης είναι η τριμηνιαία υποβολή εκθέσεων πωλήσεων, πράγμα που επιτρέπει στην Επιτροπή να παρακολουθεί αποτελεσματικά την ανάληψη υποχρέωσης. Η υποχρέωση παρακολούθησης καλύπτει επίσης την κατάσταση κατά την οποία δεν πραγματοποιήθηκαν πωλήσεις κατά τη διάρκεια συγκεκριμένου τριμήνου (αποκαλούμενη έκθεση «καμίας πώλησης»).

               (4)

               Επιπλέον, οι παραγωγοί-εξαγωγείς πρέπει να κοινοποιούν αμέσως στην Επιτροπή τις τυχόν μεταβολές της εταιρικής δομής της εταιρείας που ενδέχεται να προκύψουν κατά την εφαρμογή της ανάληψης υποχρέωσης.

               (5)

               Οι διατάξεις της ανάληψης υποχρέωσης προβλέπουν ότι η μη συνεργασία με την Επιτροπή σχετικά με αυτά τα ζητήματα θεωρείται παράβαση της ανάληψης υποχρέωσης. Πρόσφατη απόφαση του Δικαστηρίου (8) επιβεβαίωσε επίσης ότι οι υποχρεώσεις υποβολής εκθέσεων πρέπει να θεωρούνται βασικές υποχρεώσεις για την ορθή λειτουργία της ανάληψης υποχρέωσης.

         Γ.   ΠΑΡΑΒΑΣΕΙΣ ΤΗΣ ΑΝΑΛΗΨΗΣ ΥΠΟΧΡΕΩΣΗΣ

               (6)

               Η εταιρεία Polypet δεν απέστειλε καμία έκθεση πωλήσεων όπου αφορά το τρίτο τρίμηνο 2012, παρά τις επανειλημμένες υπενθυμίσεις. Επιπλέον, αντίθετα προς τις διατάξεις της ανάληψης υποχρέωσης, η δεσμευμένη προς αυτές εταιρεία, Polypet, δεν πληροφόρησε αμέσως την Επιτροπή ότι τα περιουσιακά στοιχεία της είχαν πωληθεί σε άλλη ινδονησιακή εταιρεία τον Αύγουστο του 2012. Δεν ελήφθη καμία έκθεση σχετικά με το τέταρτο τρίμηνο του 2012.

               (7)

               Η εταιρεία Futura δεν απέστειλε εκθέσεις για το τρίτο και το τέταρτο τρίμηνο του 2012, παρά τις επανειλημμένες υπενθυμίσεις.

               (8)

               Οι εν λόγω παραλείψεις υποβολής εκθέσεων και κοινοποιήσεων σχετικά με τη μεταβολή της διάρθρωσης της εταιρείας συνιστούν συνεχή μη συνεργασία, παραβαίνοντας εν προκειμένω τις διατάξεις των αναλήψεων υποχρεώσεων. Αυτό δικαιολογεί την ανάκληση και των δύο αναλήψεων υποχρεώσεων.

         Δ.   ΓΡΑΠΤΕΣ ΠΑΡΑΤΗΡΗΣΕΙΣ

               (9)

               Δόθηκε η δυνατότητα και στις δύο εταιρείες να εκθέσουν τις απόψεις τους και να υποβάλουν γραπτές παρατηρήσεις. Δεν έχουν ληφθεί γραπτές παρατηρήσεις από τις εταιρείες.

         E.   ΤΡΟΠΟΠΟΙΗΣΗ ΤΗΣ ΑΠΟΦΑΣΗΣ 2000/745/ΕΚ

               (10)

               Επομένως, σύμφωνα με το άρθρο 8 παράγραφος 9 του βασικού κανονισμού αντιντάμπινγκ και επίσης σύμφωνα με τις σχετικές ρήτρες των αναλήψεων υποχρεώσεων, με τις οποίες εξουσιοδοτείται η Επιτροπή να ανακαλέσει την ανάληψη υποχρεώσεων, η Επιτροπή κατέληξε στο συμπέρασμα ότι η αποδοχή των αναλήψεων υποχρεώσεων που πρότειναν οι εταιρείες Polypet και Futura πρέπει να ανακληθεί και ότι η απόφαση 2000/745/ΕΚ όπως τροποποιήθηκε από την απόφαση 2002/232/ΕΚ πρέπει να τροποποιηθεί. Επομένως, οι οριστικοί δασμοί αντιντάμπινγκ που επιβάλλονται από το άρθρο 1 του κανονισμού (ΕΚ) αριθ. 192/2007 πρέπει να εφαρμόζονται αυτομάτως στις εισαγωγές PET που παράγεται από τις εταιρείες Polypet και Futura (πρόσθετος κωδικός TARIC Α193 για την Polypet και πρόσθετος κωδικός TARIC Α184 για την Futura),

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ανακαλείται η αποδοχή των αναλήψεων υποχρεώσεων σε σχέση με τις εταιρείες P.T. Polypet Karyapersada, Ινδονησία (πρόσθετος κωδικός TARIC A193) και Futura Polyesters Limited, Ινδία (πρόσθετος κωδικός TARIC A184).
   Άρθρο 2
   Ο πίνακας του άρθρου 1 της απόφασης 2000/745/ΕΚ αντικαθίσταται από τον ακόλουθο πίνακα:

                  «Χώρα

                  Εταιρείες

                  Πρόσθετος κωδικός TARIC

                  Ινδία

                  Reliance Industries Limited

                  A181

                  Ινδία

                  Pearl Engineering Polymers Limited

                  A182

                  Ινδία

                  Dhunseri Petrochem & Tea Limited

                  A585»

   Άρθρο 3
   Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

      Βρυξέλλες, 24 Απριλίου 2013.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 343 της 22.12.2009, σ. 51.

      (2)  ΕΕ L 59 της 27.2.2007, σ. 1.

      (3)  ΕΕ L 199 της 5.8.2000, σ. 48.

      (4)  ΕΕ C 55 της 24.2.2012, σ. 4.

      (5)  ΕΕ L 301 της 30.11.2000, σ. 88.

      (6)  ΕΕ L 78 της 21.3.2002, σ. 4.

      (7)  ΕΕ L 78 της 21.3.2002, σ. 12, ΕΕ C 116 της 15.5.2003, σ. 2.

      (8)  Υπόθεση C-552/10 P, http://curia.europa.eu/juris/document/document.jsf?text=&docid=130244&pageIndex=0&doclang=en&mode=req&dir=&occ=first&part=1&cid=825501


Avis juridique important

|

31994D0509

ΑΠΟΦΑΣΗ ΤΟΥ ΣΥΜΒΟΥΛΙΟΥ της 25ης Ιουλίου 1994 σχετικά με την κοινή δράση που ενέκρινε το Συμβούλιο βάσει του άρθρου I.3 της συνθήκης για την Ευρωπαϊκή Ένωση και σχετικά με την προετοιμασία της διάσκεψης του 1995 των συμβαλλόμενων κρατών της συνθήκης για την αποτροπή της διάδοσης των πυρηνικών όπλων

Επίσημη Εφημερίδα αριθ. L 205 της 08/08/1994 σ. 0001 - 0002 Φινλανδική ειδική έκδοση: Κεφάλαιο 18 τόμος 1 σ. 0003  Σουηδική ειδική έκδοση: Κεφάλαιο 18 τόμος 1 σ. 0003

ΑΠΟΦΑΣΗ ΤΟΥ ΣΥΜΒΟΥΛΙΟΥ της 25ης Ιουλίου 1994 σχετικά με την κοινή δράση που ενέκρινε το Συμβούλιο βάσει του άρθρου I.3 της συνθήκης για την Ευρωπαϊκή Ένωση και σχετικά με την προετοιμασία της διάσκεψης του 1995 των συμβαλλόμενων κρατών της  συνθήκης για την αποτροπή της διάδοσης των πυρηνικών όπλων (94/509/ΚΕΠΠΑ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,  Έχοντας υπόψη:  τη συνθήκη για την Ευρωπαϊκή Ένωση, και ιδίως το άρθρα I.3 και I.11,  τους γενικούς προσανατολισμούς του Ευρωπαϊκού Συμβουλίου της 24ης και 25ης Ιουνίου 1994,  ΑΠΟΦΑΣΙΖΕΙ:   Άρθρο 1  Η κοινή δράση που αποτελεί αντικείμενο της παρούσας απόφασης έχει στόχο την ενίσχυση του διεθνούς συστήματος για την αποτροπή της διάδοσης των πυρηνικών όπλων, μέσω της προαγωγής της καθολικότητας της συνθήκης για την αποτροπή της διάδοσης των  πυρηνικών όπλων και μέσω της επ' αόριστον και άνευ όρων παράτασής της.   Άρθρο 2  Ενόψει του στόχου που αναφέρεται στο άρθρο 1, η Ευρωπαϊκή Ένωση:  - καταβάλλει κάθε προσπάθεια να πείσει τα κράτη που δεν είναι ακόμη συμβαλλόμενα μέρη της συνθήκης για την αποτροπή της διάδοσης των πυρηνικών όπλων να προσχωρήσουν, εάν είναι δυνατόν πριν από το 1995 καθώς και να βοηθήσει τα κράτη μέλη που είναι έτοιμα  να προσχωρήσουν να επισπεύσουν την προσχώρησή τους,  - ενθαρρύνει τη συμμετοχή των συμβαλλομένων κρατών της εν λόγω συνθήκης στις δύο τελευταίες συνόδους της προπαρασκευαστικής επιτροπής της διάσκεψης του 1995 που θα διεξαχθούν στη Γενεύη και στη Νέα Υόρκη, καθώς και στην ίδια τη διάσκεψη,  - συμβάλλει στη διαμόρφωση κοινής συναίνεσης υπέρ της επ' αόριστον και άνευ όρων παράτασης της συνθήκης για την αποτροπή της διάδοσης των πυρηνικών όπλων.   Άρθρο 3  Η δράση της Ευρωπαϊκής Ένωσης που ορίζεται στο άρθρο 2 συμπεριλαμβάνει:  - διαβήματα της Προεδρίας, υπό τους όρους του άρθρου I.5 παράγραφος 3 της συνθήκης για την Ευρωπαϊκή Ένωση, προς τα τρίτα κράτη τα οποία δεν είναι ακόμη συμβαλλόμενα μέρη της συνθήκης για την αποτροπή της διάδοσης των πυρηνικών όπλων,  - διαβήματα της Προεδρίας, υπό τους όρους του άρθρου I.5 παράγραφος 3 της συνθήκης για την Ευρωπαϊκή Ένωση, προς τα τρίτα κράτη που δεν συμμερίζονται την πεποίθηση της Ένωσης ότι η συνθήκη για την αποτροπή της διάδοσης των πυρηνικών όπλων πρέπει να  παραταθεί επ' αόριστον και άνευ όρων,  - τη δυνατότητα να παράσχει η Ευρωπαϊκή Ένωση βοήθεια στα τρίτα κράτη που το επιθυμούν ενόψει της προσχώρησής τους στη συνθήκη για την αποτροπή της διάδοσης των πυρηνικών όπλων καθώς και να θεσπίσει τις αναγκαίες διαδικασίες για την τήρηση των  υποχρεώσεων που απορρέουν από τη συνθήκη αυτή.   Άρθρο 4  Η παρούσα απόφαση δεν συνεπάγεται επιχειρησιακές δαπάνες.   Άρθρο 5  Η παρούσα απόφαση αρχίζει να ισχύει την ημέρα της έκδοσής της. Καλύπτει δε το διάστημα μέχρι το τέλος της Διάσκεψης των συμβαλλομένων κρατών της συνθήκης για την αποτροπή της διάδοσης των πυρηνικών όπλων, που έχει προγραμματισθεί για τις 12  Μαΐου 1995.   Άρθρο 6  Η παρούσα απόφαση δημοσιεύεται στην Επίσημη Εφημερίδα.  Βρυξέλλες, 27 Ιουλίου 1994.  Για το Συμβούλιο Ο Πρόεδρος F.-Ch. ZEITLER


title: 2012/3/ΕΕ: Απόφαση του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011 , σχετικά με την κινητοποίηση του μέσου ευελιξίας

text:
               7.1.2012

               EL

               Επίσημη Εφημερίδα της Ευρωπαϊκής Ένωσης

               L 4/10

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 13ης Δεκεμβρίου 2011
   σχετικά με την κινητοποίηση του μέσου ευελιξίας
   (2012/3/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (1), και ιδίως την πέμπτη παράγραφο του σημείου 27,
   Έχοντας υπόψη την πρόταση της Ευρωπαϊκής Επιτροπής,
   Λαμβάνοντας υπόψη ότι:
   αφού εξέτασαν όλες τις δυνατότητες μεταφοράς πόρων από άλλα κονδύλια στο πλαίσιο του υποτομέα 1α και του τομέα 4, τα δύο σκέλη της αρμόδιας για τον προϋπολογισμό αρχής συμφώνησαν να κινητοποιήσουν το μέσο ευελιξίας για τη συμπλήρωση της χρηματοδότησης του προϋπολογισμού του 2012, πέραν του ανωτάτου ορίου του υποτομέα 1α, με ποσό 50 εκατ. EUR για τη χρηματοδότηση της Στρατηγικής Ευρώπη 2020, και πέραν του ανωτάτου ορίου του τομέα 4, με ποσό 150 εκατ. EUR για τη χρηματοδότηση της ευρωπαϊκής πολιτικής γειτονίας,
   ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στον γενικό προϋπολογισμό της Ευρωπαϊκής Ένωσης για το 2012 (στο εξής «προϋπολογισμός του 2012»), θα χρησιμοποιηθεί το μέσο ευελιξίας για τη διάθεση ποσού 50 εκατ. EUR, σε πιστώσεις ανάληψης υποχρεώσεων, στον υποτομέα 1α, και ποσού 150 εκατ. EUR, σε πιστώσεις ανάληψης υποχρεώσεων, στον τομέα 4.
   Το εν λόγω ποσό χρησιμοποιείται για να συμπληρωθεί η χρηματοδότηση:

               —

               50 εκατ. EUR για τη Στρατηγική Ευρώπη 2020 στο πλαίσιο του υποτομέα 1α,

               —

               150 εκατ. EUR για την ευρωπαϊκή πολιτική γειτονίας στο πλαίσιο του τομέα 4.

         Άρθρο 2
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Στρασβούργο, 13 Δεκεμβρίου 2011.

            Για το Ευρωπαϊκό Κοινοβούλιο

            Ο Πρόεδρος

         J. BUZEK

            Για το Συμβούλιο

            Ο Πρόεδρος

         M. SZPUNAR

      (1)  ΕΕ C 139 της 14.6.2006, σ. 1.


title: Απόφαση (ΕΕ, ΕΕυρατόμ) 2016/1468 του Ευρωπαϊκού Κοινοβουλίου, της 28ης Απριλίου 2016, σχετικά με την απαλλαγή όσον αφορά την εκτέλεση του προϋπολογισμού του Εκτελεστικού Οργανισμού Καινοτομίας και Δικτύων (πρώην Εκτελεστικός Οργανισμός του Διευρωπαϊκού Δικτύου Μεταφορών) για το οικονομικό έτος 2014

text:
               14.9.2016

               EL

               Επίσημη Εφημερίδα της Ευρωπαϊκής Ένωσης

               L 246/130

         ΑΠΌΦΑΣΗ (ΕΕ, ΕΕΥΡΑΤΌΜ) 2016/1468 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 28ης Απριλίου 2016
   σχετικά με την απαλλαγή όσον αφορά την εκτέλεση του προϋπολογισμού του Εκτελεστικού Οργανισμού Καινοτομίας και Δικτύων (πρώην Εκτελεστικός Οργανισμός του Διευρωπαϊκού Δικτύου Μεταφορών) για το οικονομικό έτος 2014
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2014 (1),

               —

               έχοντας υπόψη τους ενοποιημένους ετήσιους λογαριασμούς της Ευρωπαϊκής Ένωσης για το οικονομικό έτος 2014 [COM(2015) 377 — C8-0199/2015] (2),

               —

               έχοντας υπόψη τους τελικούς ετήσιους λογαριασμούς του Εκτελεστικού Οργανισμού Καινοτομίας και Δικτύων (πρώην Εκτελεστικός Οργανισμός του Διευρωπαϊκού Δικτύου Μεταφορών) για το οικονομικό έτος 2014 (3),

               —

               έχοντας υπόψη την έκθεση της Επιτροπής σχετικά με τη συνέχεια που δόθηκε στην απαλλαγή για το οικονομικό έτος 2013 [COM(2015) 505], και τα υπηρεσιακά έγγραφα εργασίας της Επιτροπής που την συνοδεύουν [SWD(2015) 194, SWD(2015) 195],

               —

               έχοντας υπόψη την ετήσια έκθεση της Επιτροπής προς την αρμόδια για την απαλλαγή αρχή σχετικά με τους εσωτερικούς ελέγχους που διενεργήθηκαν το 2014 [COM(2015) 441] και το υπηρεσιακό έγγραφο εργασίας της Επιτροπής που την συνοδεύει [SWD(2015) 170],

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Εκτελεστικού Οργανισμού Καινοτομίας και Δικτύων (πρώην Εκτελεστικός Οργανισμός του Διευρωπαϊκού Δικτύου Μεταφορών) για το οικονομικό έτος 2014, που συνοδεύεται από την απάντηση του Οργανισμού (4),

               —

               έχοντας υπόψη τη δήλωση αξιοπιστίας (5) η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, την οποία ενεχείρισε το Ελεγκτικό Συνέδριο για το οικονομικό έτος 2014, σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τη σύσταση του Συμβουλίου, της 12ης Φεβρουαρίου 2016, σχετικά με την απαλλαγή των εκτελεστικών οργανισμών όσον αφορά την εκτέλεση του προϋπολογισμού για το οικονομικό έτος 2014 (05585/2016 — C8-0040/2016),

               —

               έχοντας υπόψη τα άρθρα 317, 318 και 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη το άρθρο 106α της Συνθήκης περί ιδρύσεως της Ευρωπαϊκής Κοινότητος Ατομικής Ενεργείας,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (6), και ιδίως τα άρθρα 62, 164, 165 και 166,

               —

               έχοντας υπόψη τον κανονισμό (ΕΚ) αριθ. 58/2003 του Συμβουλίου, της 19ης Δεκεμβρίου 2002, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (7), και ιδίως το άρθρο 14 παράγραφος 3,

               —

               έχοντας υπόψη τον κανονισμό (ΕΚ) αριθ. 1653/2004 της Επιτροπής, της 21ης Σεπτεμβρίου 2004, για τη θέσπιση δημοσιονομικού κανονισμού-προτύπου των εκτελεστικών οργανισμών, κατ’ εφαρμογή του κανονισμού (ΕΚ) αριθ. 58/2003 του Συμβουλίου, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (8), και ιδίως το άρθρο 66 πρώτο και δεύτερο εδάφιο,

               —

               έχοντας υπόψη την εκτελεστική απόφαση 2013/801/ΕΕ της Επιτροπής, της 23ης Δεκεμβρίου 2013, για την ίδρυση του Εκτελεστικού Οργανισμού Καινοτομίας και Δικτύων και για την κατάργηση της απόφασης 2007/60/ΕΚ όπως τροποποιήθηκε με την απόφαση 2008/593/ΕΚ (9),

               —

               έχοντας υπόψη το άρθρο 93 και το παράρτημα V του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τις γνωμοδοτήσεις των άλλων ενδιαφερόμενων επιτροπών (A8-0140/2016),

               A.

               λαμβάνοντας υπόψη ότι δυνάμει του άρθρου 17 παράγραφος 1 της Συνθήκης για την Ευρωπαϊκή Ένωση, η Επιτροπή εκτελεί τον προϋπολογισμό και διαχειρίζεται τα προγράμματα και, δυνάμει του άρθρου 317 της Συνθήκης για τη λειτουργία της Ευρωπαϊκής Ένωσης, εκτελεί τον προϋπολογισμό σε συνεργασία με τα κράτη μέλη με δική της ευθύνη, σύμφωνα με την αρχή της χρηστής δημοσιονομικής διαχείρισης·

               1.

               χορηγεί απαλλαγή στον διευθυντή του Εκτελεστικού Οργανισμού Καινοτομίας και Δικτύων (πρώην Εκτελεστικός Οργανισμός του Διευρωπαϊκού Δικτύου Μεταφορών) όσον αφορά την εκτέλεση του προϋπολογισμού του Εκτελεστικού Οργανισμού για το οικονομικό έτος 2014·

               2.

               εκθέτει τις παρατηρήσεις του στο ψήφισμα που αποτελεί αναπόσπαστο μέρος των αποφάσεων σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2014, τμήμα III — Επιτροπή και εκτελεστικοί οργανισμοί, καθώς και στο ψήφισμά του της 28ης Απριλίου 2016 σχετικά με τις ειδικές εκθέσεις του Ελεγκτικού Συνεδρίου στο πλαίσιο της απαλλαγής στην Επιτροπή για το οικονομικό έτος 2014 (10)·

               3.

               αναθέτει στον πρόεδρό του να διαβιβάσει την παρούσα απόφαση, την απόφαση απαλλαγής όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2014, τμήμα III — Επιτροπή και το ψήφισμα που αποτελεί αναπόσπαστο μέρος των αποφάσεων αυτών, στον διευθυντή του Εκτελεστικού Οργανισμού Καινοτομίας και Δικτύων (πρώην Εκτελεστικός Οργανισμός του Διευρωπαϊκού Δικτύου Μεταφορών), στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ L 51 της 20.2.2014.

      (2)  ΕΕ C 377 της 13.11.2015, σ. 1.

      (3)  ΕΕ C 367 της 5.11.2015, σ. 10.

      (4)  ΕΕ C 409 της 9.12.2015, σ. 362.

      (5)  ΕΕ C 377 της 13.11.2015, σ. 146.

      (6)  ΕΕ L 298 της 26.10.2012, σ. 1.

      (7)  ΕΕ L 11 της 16.1.2003, σ. 1.

      (8)  ΕΕ L 297 της 22.9.2004, σ. 6.

      (9)  ΕΕ L 352 της 24.12.2013, σ. 65.

      (10)  Κείμενα που εγκρίθηκαν την ημερομηνία αυτή, P8_TA(2016)0148 (βλέπε σ. 91 της παρούσας Επίσημης Εφημερίδας).


title: Απόφαση (ΕΕ) 2015/333 του Συμβουλίου, της 2ας Μαρτίου 2015 , για το διορισμό στην Ευρωπαϊκή Οικονομική και Κοινωνική Επιτροπή ενός τακτικού μέλους από την Ιταλία

text:
               3.3.2015

               EL

               Επίσημη Εφημερίδα της Ευρωπαϊκής Ένωσης

               L 58/74

         ΑΠΌΦΑΣΗ (ΕΕ) 2015/333 ΤΟΥ ΣΥΜΒΟΥΛΊΟΥ
   της 2ας Μαρτίου 2015
   για το διορισμό στην Ευρωπαϊκή Οικονομική και Κοινωνική Επιτροπή ενός τακτικού μέλους από την Ιταλία
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη την Συνθήκη για τη λειτουργία της Ευρωπαϊκής Ένωσης και ιδίως το άρθρο 302,
   Έχοντας υπόψη την πρόταση της Ιταλικής κυβέρνησης,
   Έχοντας υπόψη τη γνωμοδότηση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Στις 13 Σεπτεμβρίου 2010, το Συμβούλιο εξέδωσε την απόφαση 2010/570/ΕΕ, Ευρατόμ για τον διορισμό των μελών της Οικονομικής και Κοινωνικής Επιτροπής για την περίοδο από 21 Σεπτεμβρίου 2010 έως 20 Σεπτεμβρίου 2015 (1).

               (2)

               Έχει μείνει κενή μία τακτικού μέλους της Ευρωπαϊκής Οικονομικής και Κοινωνικής Επιτροπής μετά το θάνατο του κ. Corrado ROSSITTO,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η κ. Flora GOLINI, Vicepresidente nonché Membro della Giunta esecutiva confederale della CIU (Confederazione Italiana di Unione delle professioni) (Αντιπρόεδρος και μέλος του εκτελεστικού συμβουλίου της CIU, Ιταλική Συνομοσπονδία Επαγγελματιών), διορίζεται τακτικό μέλος της Ευρωπαϊκής Οικονομικής και Κοινωνικής Επιτροπής για το υπόλοιπο της τρέχουσας θητείας, ήτοι έως τις 20 Σεπτεμβρίου 2015.
   Άρθρο 2
   Η παρούσα απόφαση αρχίζει να ισχύει την ημέρα της έκδοσής της.

      Βρυξέλλες, 2 Μαρτίου 2015.

            Για το Συμβούλιο

            Η Πρόεδρος

         D. REIZNIECE-OZOLA

      (1)  ΕΕ L 251 της 25.9.2010, σ. 8.


title: Απόφαση (ΕΕ) 2015/372 του Συμβουλίου, της 8ης Οκτωβρίου 2014 , σχετικά με την υπογραφή, εξ ονόματος της Ένωσης και των κρατών μελών της, και την προσωρινή εφαρμογή πρωτοκόλλου τροποποίησης της Ευρωμεσογειακής συμφωνίας αεροπορικών μεταφορών μεταξύ της Ευρωπαϊκής Ένωσης και των κρατών μελών της, αφενός, και της κυβέρνησης του Κράτους του Ισραήλ, αφετέρου, ώστε να ληφθεί υπόψη η προσχώρηση της Δημοκρατίας της Κροατίας στην Ευρωπαϊκή Ένωση

text:
               7.3.2015

               EL

               Επίσημη Εφημερίδα της Ευρωπαϊκής Ένωσης

               L 64/1

         ΑΠΌΦΑΣΗ (ΕΕ) 2015/372 ΤΟΥ ΣΥΜΒΟΥΛΊΟΥ
   της 8ης Οκτωβρίου 2014
   σχετικά με την υπογραφή, εξ ονόματος της Ένωσης και των κρατών μελών της, και την προσωρινή εφαρμογή πρωτοκόλλου τροποποίησης της Ευρωμεσογειακής συμφωνίας αεροπορικών μεταφορών μεταξύ της Ευρωπαϊκής Ένωσης και των κρατών μελών της, αφενός, και της κυβέρνησης του Κράτους του Ισραήλ, αφετέρου, ώστε να ληφθεί υπόψη η προσχώρηση της Δημοκρατίας της Κροατίας στην Ευρωπαϊκή Ένωση
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2 σε συνδυασμό με το άρθρο 218 παράγραφος 5,
   Έχοντας υπόψη την πράξη προσχώρησης της Κροατίας, και ιδίως το άρθρο 6 παράγραφος 2 δεύτερο εδάφιο,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Στις 14 Σεπτεμβρίου 2012, το Συμβούλιο εξουσιοδότησε την Επιτροπή να αρχίσει διαπραγματεύσεις, εξ ονόματος της Ένωσης, των κρατών μελών της και της Δημοκρατίας της Κροατίας, με σκοπό τη σύναψη πρωτοκόλλου τροποποίησης της Ευρωμεσογειακής συμφωνίας αεροπορικών μεταφορών μεταξύ της Ευρωπαϊκής Ένωσης και των κρατών μελών τους, αφενός, και της κυβέρνησης του Κράτους του Ισραήλ, αφετέρου (1), ώστε να ληφθεί υπόψη η προσχώρηση της Δημοκρατίας της Κροατίας στην Ευρωπαϊκή Ένωση («το πρωτόκολλο»).

               (2)

               Οι εν λόγω διαπραγματεύσεις ολοκληρώθηκαν επιτυχώς στις 12 Δεκεμβρίου 2013.

               (3)

               Το πρωτόκολλο πρέπει να υπογραφεί εξ ονόματος της Ένωσης και των κρατών μελών της, με την επιφύλαξη μεταγενέστερης σύναψής του.

               (4)

               Το πρωτόκολλο πρέπει να εφαρμοσθεί προσωρινά,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται με την παρούσα απόφαση εξ ονόματος της Ένωσης και των κρατών μελών της, η υπογραφή του πρωτοκόλλου τροποποίησης της Ευρωμεσογειακής συμφωνίας αεροπορικών μεταφορών μεταξύ της Ευρωπαϊκής Ένωσης και των κρατών μελών της, αφενός, και της κυβέρνησης του Κράτους του Ισραήλ, αφετέρου, ώστε να ληφθεί υπόψη η προσχώρηση της Κροατίας στην Ευρωπαϊκή Ένωση, με την επιφύλαξη της σύναψης του πρωτοκόλλου.
   Το κείμενο του πρωτοκόλλου επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα αρμόδια πρόσωπα να υπογράψουν το πρωτόκολλο εξ ονόματος της Ένωσης και των κρατών μελών της.
   Άρθρο 3
   Το πρωτόκολλο εφαρμόζεται προσωρινά σύμφωνα με το άρθρο 3 παράγραφος 2 από την υπογραφή του από τα συμβαλλόμενα μέρη (2) εν αναμονή της έναρξης ισχύος του.
   Άρθρο 4
   Η παρούσα απόφαση αρχίζει να ισχύει από την ημερομηνία έκδοσής της.

      Λουξεμβούργο, 8 Οκτωβρίου 2014.

            Για το Συμβούλιο

            Ο Πρόεδρος

         M. LUPI

      (1)  Το κείμενο της συμφωνίας έχει δημοσιευθεί στην ΕΕ L 208 της 2.8.2013, σ. 3.

      (2)  Η ημερομηνία έναρξης ισχύος του Πρωτοκόλλου θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.


title: 2004/563/ΕΚ, Ευρατόμ: Απόφαση της Επιτροπής, της 7ης Ιουλίου 2004, για την τροποποίηση του εσωτερικού της κανονισμού

text:
               27.7.2004

               EL

               Επίσημη Εφημερίδα της Ευρωπαϊκής Ένωσης

               L 251/9

      ΑΠΌΦΑΣΗ ΤΗΣ ΕΠΙΤΡΟΠΉΣ

   της 7ης Ιουλίου 2004
   για την τροποποίηση του εσωτερικού της κανονισμού
   (2004/563/ΕΚ, Ευρατόμ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 218 παράγραφος 2,
   τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 131,
   τη συνθήκη για την Ευρωπαϊκή Ένωση, και ιδίως το άρθρο 28 παράγραφος 1 και το άρθρο 41 παράγραφος 1,
   ΑΠΟΦΑΣΙΖΕΙ:
   Άρθρο 1
   Οι διατάξεις της Επιτροπής όσον αφορά τα ηλεκτρονικά και τα ψηφιοποιημένα έγγραφα, το κείμενο των οποίων παρατίθεται στο παράρτημα της παρούσας απόφασης, προστίθενται ως παράρτημα στον εσωτερικό κανονισμό της Επιτροπής.
   Άρθρο 2
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 7 Ιουλίου 2004.

            Για την Επιτροπή

         Romano PRODI

            Ο Πρόεδρος

      ΠΑΡΑΡΤΗΜΑ
      Διατάξεις της Επιτροπής σχετικά με τα ηλεκτρονικά και τα ψηφιοποιημένα έγγραφα
      Εκτιμώντας τα ακόλουθα:

                  (1)

                  Η γενικευμένη χρησιμοποίηση των νέων τεχνολογιών της πληροφορίας και της επικοινωνίας από την Επιτροπή για την ίδια τη λειτουργία της και κατά την ανταλλαγή εγγράφων με τον εξωτερικό κόσμο, ιδίως με τις κοινοτικές διοικητικές αρχές, περιλαμβανομένων των οργανισμών που είναι επιφορτισμένοι με την υλοποίηση ορισμένων κοινοτικών πολιτικών, και με τις εθνικές διοικητικές αρχές, έχει ως συνέπεια να είναι όλο και περισσότερα τα έγγραφα της Επιτροπής σε ηλεκτρονική και ψηφιακή μορφή.

                  (2)

                  Σε συνέχεια της λευκής βίβλου για τη μεταρρύθμιση της Επιτροπής (1), της οποίας οι δράσεις 7, 8 και 9 αποβλέπουν στη μετάβαση στην ηλεκτρονική Επιτροπή (e-Commission), και της ανακοίνωσης «Προς την ηλεκτρονική Επιτροπή: Στρατηγική υλοποίησης 2001-2005 (Δράσεις 7, 8 και 9 της λευκής βίβλου για τη μεταρρύθμιση)» (2), η Επιτροπή προώθησε στο πλαίσιο της εσωτερικής της λειτουργίας και των σχέσεων μεταξύ των υπηρεσιών της, την ανάπτυξη συστημάτων πληροφορικής που επιτρέπουν τη διαχείριση των εγγράφων και των διαδικασιών με ηλεκτρονικά μέσα.

                  (3)

                  Με την απόφαση 2002/47/EΚ, ΕΚΑΧ, Ευρατόμ (3), η Επιτροπή προσέθεσε ως παράρτημα στον εσωτερικό της κανονισμό διατάξεις που αφορούν τη διαχείριση εγγράφων προκειμένου να διασφαλιστεί ότι θα μπορεί, ανά πάσα στιγμή, να δώσει λογαριασμό για τα θέματα για τα οποία είναι υπόλογος. Στην ανακοίνωσή της για την απλούστευση και τον εκσυγχρονισμό της διαχείρισης των εγγράφων της (4), η Επιτροπή έθεσε ως μεσοπρόθεσμο στόχο την καθιέρωση της ηλεκτρονικής αρχειοθέτησης των εγγράφων με βάση ένα σύνολο κοινών κανόνων και διαδικασιών που θα εφαρμόζονται σε όλες τις υπηρεσίες.

                  (4)

                  Η διαχείριση των εγγράφων πρέπει να γίνεται τηρώντας τους κανόνες ασφάλειας που ισχύουν στην Επιτροπή, ιδίως σε θέματα διαβάθμισης των εγγράφων, σύμφωνα με την απόφαση 2001/844/ΕΚ, ΕΚΑΧ, Ευρατόμ (5), σε θέματα προστασίας των συστημάτων πληροφοριών, σύμφωνα με την απόφαση C(95)1510, καθώς και σε θέματα προστασίας των δεδομένων προσωπικού χαρακτήρα σύμφωνα με τον κανονισμό (EΚ) αριθ. 45/2001 του Ευρωπαϊκού Κοινοβουλίου και του Συμβουλίου (6). Ο χώρος τεκμηρίωσης της Επιτροπής πρέπει συνεπώς να είναι σχεδιασμένος κατά τρόπο ώστε τα συστήματα πληροφοριών, τα δίκτυα και τα μέσα μετάδοσης που τον τροφοδοτούν να προστατεύονται από κατάλληλα μέτρα ασφάλειας.

                  (5)

                  Πρέπει να θεσπιστούν διατάξεις που να προσδιορίζουν όχι μόνο τις προϋποθέσεις υπό τις οποίες τα ηλεκτρονικά και ψηφιοποιημένα έγγραφα και τα έγγραφα που διαβιβάζονται διά της ηλεκτρονικής οδού είναι έγκυρα για τους σκοπούς της Επιτροπής, εφόσον αυτές δεν έχουν καθοριστεί με άλλο τρόπο, αλλά και τις προϋποθέσεις διατήρησης που διασφαλίζουν το ακέραιο και τη διαχρονική αναγνωσιμότητα των εν λόγω εγγράφων και των μεταδεδομένων που τα συνοδεύουν καθ’ όλη τη διάρκεια της απαιτούμενης διατήρησης,

            ΑΠΟΦΑΣΙΖΕΙ:
      Άρθρο 1
      Αντικείμενο
      Οι παρούσες διατάξεις καθορίζουν, ως προς την Επιτροπή, τις προϋποθέσεις εγκυρότητας των ηλεκτρονικών και ψηφιοποιημένων εγγράφων. Επίσης αποβλέπουν στη διασφάλιση του αυθεντικού, του ακέραιου και διαχρονικά αναγνώσιμου των εν λόγω εγγράφων και των μεταδεδομένων που τα συνοδεύουν.
      Άρθρο 2
      Πεδίο εφαρμογής
      Οι παρούσες διατάξεις εφαρμόζονται στα ηλεκτρονικά και ψηφιοποιημένα έγγραφα που έχουν συνταχθεί ή παραληφθεί και ευρίσκονται στην κατοχή της Επιτροπής.
      Οι εν λόγω διατάξεις μπορούν να εφαρμοστούν, ύστερα από συμφωνία, στα ηλεκτρονικά και ψηφιοποιημένα έγγραφα άλλων μονάδων επιφορτισμένων με την εφαρμογή ορισμένων κοινοτικών πολιτικών ή στα έγγραφα που ανταλλάσσονται στο πλαίσιο τηλεματικών δικτύων μεταξύ διοικητικών αρχών στις οποίες περιλαμβάνεται η Επιτροπή.
      Άρθρο 3
      Ορισμοί
      Για τους σκοπούς των παρουσών διατάξεων νοούνται ως:
      1)   έγγραφο: το έγγραφο όπως ορίζεται στο άρθρο 3 στοιχείο α) του κανονισμού (EΚ) αριθ. 1049/2001 του Ευρωπαϊκού Κοινοβουλίου και του Συμβουλίου (7) και στο άρθρο 1 των διατάξεων για τη διαχείριση των εγγράφων που επισυνάπτεται στον εσωτερικό κανονισμό της Επιτροπής οι οποίες καλούνται στη συνέχεια «διατάξεις για τη διαχείριση των εγγράφων»,
      2)   ηλεκτρονικό έγγραφο: σύνολο δεδομένων που εισάγονται ή αποθηκεύονται σε κάθε είδους μέσο από σύστημα πληροφορικής ή παρόμοιο μηχανισμό, και τα οποία μπορούν να αναγνωστούν ή να απεικονιστούν από άτομο ή από ένα τέτοιο σύστημα ή μηχανισμό καθώς και κάθε οπτική παρουσίαση και ανάκτηση από τη μνήμη, των εν λόγω δεδομένων σε έντυπη ή άλλη μορφή,
      3)   ψηφιοποίηση των εγγράφων: η διαδικασία που συνίσταται στην μετατροπή σε ηλεκτρονική εικόνα ενός εγγράφου που έχει αποτυπωθεί σε χαρτί ή σε οποιοδήποτε άλλο παραδοσιακό μέσο. Η ψηφιοποίηση αφορά όλα τα είδη των εγγράφων και μπορεί να πραγματοποιηθεί με αφετηρία διαφορετικά μέσα όπως χαρτί, τηλεομοιοτυπία, μικροφόρμες (μικροκαρτέλα, μικροφίλμ), φωτογραφίες, κασέτες, βιντεοκασέτες και ταινίες,
      4)   κύκλος ζωής ενός εγγράφου: όλα τα στάδια ή περίοδοι της ζωής ενός εγγράφου, από την παραλαβή του ή την επίσημη σύνταξή του κατά την έννοια του άρθρου 4 των διατάξεων για τη διαχείριση των εγγράφων έως τη διαβίβασή του στα ιστορικά αρχεία της Επιτροπής και την δημοσιοποίησή του στο κοινό ή έως την καταστροφή του κατά την έννοια του άρθρου 7 των εν λόγω διατάξεων,
      5)   χώρος τεκμηρίωσης της Επιτροπής: το σύνολο των εγγράφων, των φακέλων και των μεταδεδομένων που έχουν συνταχθεί, παραληφθεί, καταχωρισθεί, ταξινομηθεί και διατηρηθεί από την Επιτροπή,
      6)   το ακέραιον: το γεγονός ότι οι πληροφορίες που περιλαμβάνονται στο έγγραφο και τα μεταδεδομένα που το συνοδεύουν χαρακτηρίζονται από πληρότητα (δεν λείπει κανένα από τα δεδομένα) και ακρίβεια (κάθε δεδομένο παραμένει αμετάβλητο),
      7)   διαχρονική αναγνωσιμότητα: το γεγονός ότι οι πληροφορίες που περιλαμβάνονται στα έγγραφα και τα μεταδεδομένα που τις συνοδεύουν δύνανται να αναγνωσθούν ευκόλως από κάθε άτομο που πρέπει ή δύναται να έχει πρόσβαση, καθ’ όλη τη διάρκεια του κύκλου ζωής των εν λόγω εγγράφων, από την επίσημη σύνταξη ή παραλαβή τους έως τη διαβίβασή τους στα ιστορικά αρχεία της Επιτροπής και την κοινοποίησή τους στο κοινό ή έως την εγκριθείσα καταστροφή τους ανάλογα με την προβλεπόμενη διάρκεια διατήρησης,
      8)   μεταδεδομένα: τα δεδομένα που περιγράφουν το πλαίσιο, το περιεχόμενο και τη δομή των εγγράφων καθώς και τη διαχρονική διαχείρισή τους, όπως προσδιορίζονται στους λεπτομερείς κανόνες εφαρμογής των διατάξεων που αφορούν τη διαχείριση των εγγράφων και θα συμπληρωθούν από τους λεπτομερείς κανόνες εφαρμογής των παρουσών διατάξεων,
      9)   ηλεκτρονική υπογραφή: η ηλεκτρονική υπογραφή κατά την έννοια του άρθρου 2 σημείο 1 της οδηγίας 1999/93/EΚ του Ευρωπαϊκού Κοινοβουλίου και του Συμβουλίου (8),
      10)   προηγμένη ηλεκτρονική υπογραφή: η ηλεκτρονική υπογραφή κατά την έννοια του άρθρου 2 σημείο 2 της οδηγίας 1999/93/EΚ.
      Άρθρο 4
      Εγκυρότητα των ηλεκτρονικών εγγράφων
      1.   Στις περιπτώσεις όπου η ισχύουσα κοινοτική ή εθνική διάταξη απαιτεί υπογεγραμμένο πρωτότυπο ενός εγγράφου, ένα ηλεκτρονικό έγγραφο που έχει συνταχθεί ή παραληφθεί από την Επιτροπή πληροί την απαίτηση αυτή εφόσον συνοδεύεται από προηγμένη ηλεκτρονική υπογραφή η οποία βασίζεται σε αναγνωρισμένο πιστοποιητικό και έχει δημιουργηθεί από ασφαλή διάταξη δημιουργίας υπογραφής ή από ηλεκτρονική υπογραφή που παρέχει ισοδύναμες εγγυήσεις με εκείνες που χαρακτηρίζουν την ιδιόχειρη υπογραφή.
      2.   Στις περιπτώσεις όπου η ισχύουσα κοινοτική ή εθνική διάταξη απαιτεί να συνταχθεί ένα έγγραφο γραπτώς, χωρίς ωστόσο να απαιτείται το πρωτότυπο υπογεγραμμένο, ένα ηλεκτρονικό έγγραφο που συντάσσει ή παραλαμβάνει η Επιτροπή ικανοποιεί την εν λόγω απαίτηση εφόσον το άτομο από το οποίο προέρχεται προσδιορίζεται δεόντως και το έγγραφο έχει συνταχθεί υπό όρους που διασφαλίζουν το ακέραιον του περιεχομένου του και των μεταδεδομένων που το συνοδεύουν και έχει παράλληλα διατηρηθεί υπό τους όρους που καθορίζονται στο άρθρο 7.
      3.   Οι διατάξεις του παρόντος άρθρου αρχίζουν να ισχύουν την επομένη της έκδοσης των λεπτομερειών εφαρμογής που προβλέπονται στο άρθρο 9.
      Άρθρο 5
      Εγκυρότητα των ηλεκτρονικών διαδικασιών
      1.   Όταν σε διαδικασία της Επιτροπής απαιτείται η υπογραφή εξουσιοδοτημένου ατόμου ή η έγκριση ατόμου για ένα ή περισσότερα στάδια της εν λόγω διαδικασίας, η διαχείρισή της μπορεί να γίνει με συστήματα πληροφορικής υπό την προϋπόθεση ότι το κάθε άτομο προσδιορίζεται με σαφή και αδιαμφισβήτητο τρόπο και το εν λόγω σύστημα παρέχει εγγυήσεις ότι το περιεχόμενο δεν δύναται να αλλοιωθεί ούτε σε ό,τι αφορά τα στάδια της διαδικασίας.
      2.   Όταν σε μια διαδικασία ενέχεται η Επιτροπή και άλλοι φορείς και απαιτείται η υπογραφή εξουσιοδοτημένου ατόμου ή έγκριση ατόμου σε ένα ή περισσότερα στάδια της εν λόγω διαδικασίας, η διαχείριση της διαδικασίας αυτής μπορεί να γίνει με συστήματα πληροφορικής των οποίων οι τεχνικοί όροι και εγγυήσεις καθορίζονται στο πλαίσιο συμφωνίας.
      Άρθρο 6
      Διαβίβαση διά της ηλεκτρονικής οδού
      1.   Η διαβίβαση εγγράφων από την Επιτροπή σε εσωτερικό ή εξωτερικό παραλήπτη μπορεί να πραγματοποιηθεί με το καταλληλότερο στις συγκεκριμένες περιστάσεις μέσο επικοινωνίας.
      2.   Η διαβίβαση εγγράφων στην Επιτροπή μπορεί να πραγματοποιηθεί με κάθε μέσο επικοινωνίας, περιλαμβανομένης της ηλεκτρονικής οδού –τηλεομοιοτυπία, ηλεκτρονικό ταχυδρομείο, ηλεκτρονικό έντυπο, δικτυακός τόπος.
      3.   Οι παράγραφοι 1 και 2 δεν εφαρμόζονται όταν η ισχύουσα κοινοτική ή εθνική διάταξη ή σύμβαση ή συμφωνία μεταξύ των μερών προβλέπουν ειδικά μέσα διαβίβασης ή ειδικούς όρους σε σχέση με τη διαβίβαση.
      Άρθρο 7
      Διατήρηση
      1.   Η διατήρηση από την Επιτροπή των ηλεκτρονικών και ψηφιοποιημένων εγγράφων πρέπει να διασφαλίζεται καθ’ όλη την απαιτούμενη διάρκεια υπό τις ακόλουθες προϋποθέσεις:

                  α)

                  το έγγραφο διατηρείται στη μορφή που συντάχθηκε, απεστάλη ή παραλήφθηκε ή σε μορφή που διαφυλάσσει το ακέραιον όχι μόνο του περιεχομένου του εγγράφου αλλά και των μεταδεδομένων που το συνοδεύουν·

                  β)

                  το περιεχόμενο του εγγράφου και των μεταδεδομένων που το συνοδεύουν δύναται να αναγνωσθεί καθ’ όλη τη διάρκεια της διατήρησής του από κάθε άτομο στο οποίο έχει παραχωρηθεί δυνατότητα πρόσβασης·

                  γ)

                  εάν πρόκειται για έγγραφο που έχει σταλεί ή παραληφθεί διά της ηλεκτρονικής οδού, οι πληροφορίες που καθιστούν δυνατό τον προσδιορισμό της προέλευσης και του προορισμού του καθώς και η ημερομηνία και η ώρα αποστολής ή παραλαβής περιλαμβάνονται στα ελάχιστα μεταδεδομένα που πρέπει να διατηρηθούν·

                  δ)

                  εάν πρόκειται για ηλεκτρονικές διαδικασίες η διαχείριση των οποίων γίνεται από συστήματα πληροφορικής, οι πληροφορίες που αφορούν τα επίσημα στάδια της διαδικασίας πρέπει να διατηρηθούν κατά τρόπο που να διασφαλίζει ότι τα εν λόγω στάδια καθώς και οι συντάκτες και οι παρεμβαίνοντες μπορούν να προσδιοριστούν.

            2.   Για τους σκοπούς της παραγράφου 1, η Επιτροπή θεσπίζει σύστημα ηλεκτρονικής υποβολής που προορίζεται να καλύψει όλον τον κύκλο ζωής των ηλεκτρονικών και ψηφοποιημένων εγγράφων.
      Οι τεχνικές λεπτομέρειες του συστήματος ηλεκτρονικής υποβολής προσδιορίζονται στους λεπτομερείς κανόνες εφαρμογής που προβλέπονται στο άρθρο 9.
      Άρθρο 8
      Ασφάλεια
      Η διαχείριση των ηλεκτρονικών και ψηφιοποιημένων εγγράφων γίνεται με τήρηση των κανόνων ασφαλείας που επιβάλλεται να τηρούνται στην Επιτροπή. Για το σκοπό αυτό, τα συστήματα πληροφοριών, τα δίκτυα και τα μέσα διαβίβασης που τροφοδοτούν το χώρο τεκμηρίωσης της Επιτροπής προστατεύονται με τα κατάλληλα μέτρα ασφάλειας σε θέματα διαβάθμισης των εγγράφων, προστασίας συστημάτων πληροφοριών και προστασίας προσωπικών δεδομένων.
      Άρθρο 9
      Λεπτομερείς κανόνες εφαρμογής
      Η εκπόνηση των λεπτομερών κανόνων εφαρμογής των παρουσών διατάξεων πραγματοποιείται σε συντονισμό με τις γενικές διευθύνσεις και τις εξομοιούμενες υπηρεσίες ενώ η έκδοσή τους γίνεται από το γενικό γραμματέα της Επιτροπής με τη σύμφωνη γνώμη του γενικού διευθυντή που είναι αρμόδιος για την πληροφορική στο επίπεδο της Επιτροπής.
      Οι κανόνες αυτοί ενημερώνονται τακτικά λαμβάνοντας υπόψη την ανάπτυξη των νέων τεχνολογιών ενημέρωσης και επικοινωνίας και τις νέες υποχρεώσεις που ενδέχεται να επιβληθούν στην Επιτροπή.
      Άρθρο 10
      Εφαρμογή στις υπηρεσίες
      Κάθε γενικός διευθυντής ή προϊστάμενος υπηρεσίας λαμβάνει τα απαιτούμενα μέτρα προκειμένου, τα έγγραφα, οι διαδικασίες και τα ηλεκτρονικά συστήματα για τα οποία αναλαμβάνει την ευθύνη, να ανταποκρίνονται στις απαιτήσεις των παρουσών διατάξεων και λεπτομερών κανόνων εφαρμογής.
      Άρθρο 11
      Εκτέλεση των διατάξεων
      Ο γενικός γραμματέας της Επιτροπής αναλαμβάνει την ευθύνη για την εκτέλεση των παρουσών διατάξεων σε συντονισμό με τις γενικές διευθύνσεις και τις εξομοιούμενες υπηρεσίες και ιδίως με τη γενική διεύθυνση που είναι αρμόδια για την πληροφορική στο επίπεδο της Επιτροπής.

         (1)  C(2000) 200.

         (2)  SEC(2001) 924.

         (3)  ΕΕ L 21 της 24.1.2002, σ. 23.

         (4)  C(2002) 99 τελικό.

         (5)  ΕΕ L 317 της 3.12.2001, σ. 1.

         (6)  ΕΕ L 8 της 12.1.2001, σ. 1.

         (7)  ΕΕ L 145 της 31.5.2001, σ. 43.

         (8)  ΕΕ L 13 της 19.1.2000, σ. 12.